title: Riitta-Leena Paunio

text: Paunio on tutkinut urallaan valtiosääntöoikeutta. Hän on julkaissut myös esitelmiä ja artikkeleita perus- ja ihmisoikeuksista sekä erityisesti sosiaalisista oikeuksista.


title: Erik Alopaeus

text: Magnus Erik Alopaeus (8. toukokuuta 1883 Mikkeli – 13. maaliskuuta 1923 Helsinki) oli suomalainen juristi ja vuonna 1920 ensimmäinen eduskunnan oikeusasiamies.


title: Erik Alopaeus

text: Alopaeuksen vanhemmat olivat pormestari Gerhard Per Alopaeus ja Fanny Ulrika Karolina Fabritius. Hän pääsi ylioppilaaksi 1901, suoritti oikeustutkinnon 1905 ja sai varatuomarin arvon 1907. Alopaeus toimi Savonlinnan pormestarina 1909–1917 ja Viipurin hovioikeudessa kanslistina 1917–1918, notaarina 1918–1919, viskaalina 1919 ja viimeksi 1919–1923 asessorina.


title: Erik Alopaeus

text: Alopaeus oli nuorsuomalaisten kansanedustajana vuosina 1917–1919 edustaen Mikkelin läänin vaalipiiriä ja hän toimi eduskunnan laki- ja talousvaliokunnan puheenjohtajana vuoden 1917 toisilla valtiopäivillä sekä suuren valiokunnan puheenjohtajana 1918. Eduskunnan ensimmäiseksi oikeusasiamieheksi valittiin 19. joulukuuta 1919 varatuomari, asessori Erik Alopaeus ja hänen varamiehekseen molempien oikeuksien kandidaatti, varatuomari Risto Ryti, myöhemmin tasavallan presidentti.


title: Erik Alopaeus

text: Ensimmäinen oikeusasiamies aloitti toimintansa vuoden 1920 alussa. Kanslian ensimmäiset viralliset asiakirjat ovat peräisin 7. helmikuuta 1920 ja tätä päivää vietetään oikeusasiamiehen toiminnan vuosipäivänä. Oikeusasiamiehen toimikausi oli aluksi vuoden mittainen.


title: Erik Alopaeus

text: Erik Alopaeus oli naimisissa vuodesta 1909 Laura Elisabeth Södermanin kanssa.


title: Esko Hakkila

text: Esko Kalervo Hakkila, (17. marraskuuta 1893 Lempäälä – 7. heinäkuuta 1953) oli suomalainen juristi, eduskunnan oikeusasiamies, korkeimman hallinto-oikeuden jäsen ja hallintoneuvos. Hän toimi myös Lakiasiain käsikirjan päätoimittajana vuosina 1924 ja 1929.


title: Esko Hakkila

text: Hakkilan vanhemmat olivat maanviljelijä Johannes Oskari Hakkila ja Edla Kustaava Rapola. Hän pääsi ylioppilaaksi 1913, suoritti lakitieteen kandidaatin tutkinnon ja sai varatuomarin arvon 1921. Hän oli Pellervo-Seuran lainopillisen neuvontatoimiston apulaishoitajana 1921–1925 ja hoitajana 1925–1933 sekä maalaiskuntien kunnallistoimiston lakiasiain hoitajana 1922–1924. Hakkila oli eduskunnan oikeusasiamiehen varamiehenä 1930–1931 ja oikeusasiamiehenä 1932–1945 ja sen jälkeen korkeimman hallinto-oikeuden hallintoneuvoksena 1946–1953.


title: Esko Hakkila

text: Hakkila oli taiteenharrastaja. Hän on kirjoittanut Wäinö Aaltosen monografian "Wäinö Aaltonen : elämää ja taidetta" (1942). Esko ja Katri Hakkila lahjoittivat vuonna 1953 yhteensä 12 taidemaalari Mikko Oinosen teosta Hämeenlinnan taidemuseoon.


title: Esko Hakkila

text: Esko Hakkila oli naimisissa vuodesta 1921 hovioikeuden auskultantti Katri Caseliuksen kanssa.


title: Pleisthenes

text: Pleisthenes () oli kreikkalaisessa mytologiassa hahmo, joka liittyy Atreuksen ja Thyesteen kamppailuun Mykenen herruudesta.


title: Pleisthenes

text: Yleensä Pleisthenes nimetään Atreuksen pojaksi, Agamemnon ja Menelaos taas pojiksi, jotka Pleisthenes sai Katreuksen tyttären Aeropen kanssa. Tämän version mukaan Pleisthenes kuoli nuorena, ja hänen isänsä adoptoi pojat ja kohteli heitä kuin omiaan poikiaan. Tosin Johannes Tzetzeen mukaan Hesiodos on kertonut, että Pleisthenes oli Atreuksen ja Aeropen poika ja että hän puolestaan sai lapsensa Kleollan kanssa.


title: Pleisthenes

text: Toisen version mukaan Pleisthenes oli Atreuksen poika, jonka Thyestes oli kasvattanut omanaan. Thyestes lähetti Pleistheneen Atreuksen luokse, ja tämä surmasi tietämättään oman poikansa.


title: Pleisthenes

text: Pleisthenes mainitaan osassa lähteitä myös yhdeksi Thyesteen kahdesta tai kolmesta pojasta, jotka Atreus surmasi näiden ollessa imeväisiä ja syötti Thyesteelle.


title: Tage Manninen

text: Tage Manninen (14. heinäkuuta 1926 Helsinki – 14. elokuuta 2010 Helsinki) oli suomalainen rumpali, joka vaikutti Toivo Kärjen ja Olavi Virran yhtyeissä. Manninen soitti aluksi Ossi Aallon orkesterissa klarinettia ja saksofonia, mutta siirtyi myöhemmin rumpaliksi. Sittemmin Manninen oli mukana monessa orkesterissa, kuten Jorma Juseliuksen, Aaro Kurkelan ja Otto Donnerin.


title: Antti Suviranta

text: Antti Johannes Suviranta (30. marraskuuta 1923 Helsinki – 30. maaliskuuta 2008 Helsinki) oli korkeimman hallinto-oikeuden presidenttinä vuosina 1982–1993.


title: Antti Suviranta

text: Suviranta valmistui ylioppilaaksi 1941 ja lainopin kandidaatiksi 1948, suoritti LL.M. tutkinnon Harvardin yliopistossa 1952, väitteli oikeustieteen tohtoriksi 1963 palkkatyön käsitteestä vero-oikeudessa. Suviranta toimi Helsingin yliopiston työoikeuden professorina vuosina 1967–1982. Professuurinsa aikana Suviranta toimi työtuomioistuimen sivutoimisena ja myöhemmin päätoimisena puheenjohtaja 1970–1971 sekä sen presidenttinä 1974–1982. Suviranta oli myös Hämäläis-Osakunnan inspehtori vuosina 1969–1972. Hänet vihittiin oikeustieteen kunniatohtoriksi Tukholman yliopistossa 1984.


title: Antti Suviranta

text: Antti Suviranta oli vuodesta 1973 Suomalaisen tiedeakatemian jäsen.


title: Antti Suviranta

text: Suvirannan vanhemmat olivat Helsingin kauppakorkeakoulun kansleri Bruno Kaarle Suviranta (ent. Olander) ja kansakoulunopettaja Aino Tarjanne (ent. Törnqvist). Hänen puolisonsa vuodesta 1953 oli osastopäällikkö, dosentti Annikki Suviranta (o.s. Elosuo, ent. Ekman, 1923-1999).


title: Antti Suviranta

text: Suomen Lakimiesliitto myönsi Suvirannalle K. J. Ståhlberg -mitalin.


title: Hyasinttiarat

text: Hyasinttiarat ("Anodorhynchus") on papukaijasuku, johon kuuluu kolme lajia, jotka kaikki ovat harvinaisia. Hyasinttiarat ovat suurikokoisia papukaijoja, sillä jokaisen lajin yksilöt kasvavat usein yli 70 cm pitkiksi.


title: E. J. Ahla

text: Eino Johannes Ahla (14. syyskuuta 1888 Helsinki − 26. heinäkuuta 1961) oli suomalainen juristi, jonka ura huipentui korkeimman hallinto-oikeuden presidenttinä toimimiseen. Vuosina 1928–1933 hän oli apulaisoikeuskanslerina. Sitä ennen hän toimi muun muassa eduskunnan sihteerinä. Korkeimman hallinto-oikeuden jäsenenä hän oli vuosina 1933−1957 ja presidenttinä 1957–1958. Ahla oli vahvasti uskonnollinen, ja hän toimi myös monissa evankelis-luterilaisen kirkon luottamustehtävissä.


title: E. J. Ahla

text: Ahla suoritti ylioppilastutkinnon Helsingin Suomalaisessa Normaalilyseossa 1906 ja jatkoi opintojaan Helsingin yliopistossa, jossa suoritti 1910 ylemmän hallintotutkinnon ja oikeustutkinnon. Hän sai varatuomarin arvon 1912 ja jatkoi vielä opintojaan niin, että hänestä tuli molempien oikeuksien kandidaatti 1917. Elämään ulkomailla Ahla tutustui matkallaan Skandinaviaan ja Keski-Eurooppaan 1922 ja Ranskaan 1925.


title: E. J. Ahla

text: Ahlan työura oli pitkälti puurtamista valtion virkamiehenä oikeudellisten tulkintojen ja ratkaisujen parissa. Toisenlaisia näkökulmia hän etsi toimimalla aktiivisesti lakimiesjärjestöissä ja avustamalla uutterasti Lakimies-lehteä. Yliopisto-opintojensa aikana Ahla työskenteli lääninhallituksen ylimääräisenä esittelijänä, mutta vakinaisen työuransa hän aloitti toimimalla valtiokonttorin notaarina 1911. Virkaura jatkui senaatin talousosaston ylimääräisenä kopistina 1912–1914, oikeustoimituskunnan kanslistina 1914–1917 ja protokollasihteerinä 1917–1918. Hän oli eduskunnan sihteerinä kymmenen vuoden ajan 1918–1928. Vaativien tehtävien hoitamista hän jatkoi apulaisoikeuskanslerin virassa 1928–1933. Vuonna 1933 hänet nimitettiin korkeimman hallinto-oikeuden jäseneksi, ja hän toimi hallintoneuvoksena lähes neljännesvuosisadan 1933–1957. Ahlan virkaura huipentui korkeimman hallinto-oikeuden presidentin virkaan 1957–1958.


title: E. J. Ahla

text: Päätyönsä ohessa Ahla toimi kielitutkintolautakunnan jäsenenä alkaen 1926. Hän oli myös kiinnostunut säästöpankkitoiminnasta, ja hänet valittiin Helsingin suomalaisen säästöpankin isännistön jäseneksi 1925. Isännistön varapuheenjohtajana Ahla toimi 1936–1948 ja puheenjohtajana 1949–1957. Suomalaisen Lakimiesyhdistyksen johtokunnassa hän toimi 1926 ja 1936–1945 aluksi jäsenenä ja 1938–1945 varapuheenjohtajana. Vankeusyhdistyksen hallituksen puheenjohtaja Ahla oli 1933–1951.


title: E. J. Ahla

text: Eduskunnan sihteerin työssä Ahla joutui monesti tekemisiin valtio-oikeudellisten ongelmien kanssa. Niistä hän julkaisi useita tutkimuksia ja häntä pidettiin yhtenä aikansa parhaana valtio-oikeuden asiantuntijana. Muun muassa Helsingin yliopisto luotti hänen tietämykseensä, sillä hän toimi asiantuntijana täytettäessä lainopillisen tiedekunnan valtiosääntöoikeuden professorin virkaa. Monet ammattilehdet julkaisivat Ahlan hallinto-oikeudellisia tutkimuksia. Hänen osaamisensa tuli esiin varsinkin kirkkohallintoon liittyvien kysymysten parissa. Hänen teoksensa "Seurakunnan hallintoelimet" (1956) oli tarkoitettu etenkin seurakuntien luottamusmiesten käsikirjaksi.


title: E. J. Ahla

text: Korkeimmassa hallinto-oikeudessa Ahla kehitti suomalaista oikeusvaltiota ja hallintolainkäyttöä lyhentämällä hallintovalitusten käsittelyaikoja. Hän pyrki myös siihen, että lääninoikeuksista muodostettaisiin riippumattomat hallintotuomioistuimet, mikä lopulta tapahtuikin 1980-luvun lopussa. Käytännön lakimiestoiminnan lisäksi Ahlalla oli paljon kirjallista tuotantoa, joka käsitteli muun muassa lainopin teoriaa. Niin ikään vero- ja avioliitto-oikeus olivat hänen tuotannossaan keskeisiä aloja. Ahla oli kirkko-oikeuden johtavia tuntijoita ja kirkollisen lainsäädännön kehittäjä. Hän harrasti myös kirkkohallinnon tieteellistä tutkimusta.


title: E. J. Ahla

text: Ahlalla oli syvä uskonnollinen vakaumus, ja hän ehti toimia monessa evankelis-luterilaisen kirkon luottamustehtävässä. Hän oli kiinnostunut käytännön kysymyksistä, ei niinkään opillisista asioista. Ahla oli kirkolliskokouksen kirkkolakikomitean jäsen 1928–1952 ja kirkkolain uudistamiskomitean puheenjohtaja 1953–1957. Suomen kirkon seurakuntatyön keskusliiton johtokunnan jäsenenä hän toimi vuodesta 1940 ja varapuheenjohtajana 1948–1958. Laajennetun piispainkokouksen jäsen Ahla oli vuodesta 1944 lähtien ja Suomen kirkon seurakuntaopiston säätiön valtuuskunnan varapuheenjohtaja 1946–1958. Vuonna 1952 Ahla toimi Suomen kirkon edustajana luterilaisen maailmanliiton kokouksessa Hannoverissa. Helsingin yliopiston teologinen tiedekunta myönsi hänelle kunniatohtorin arvon 1955.


title: E. J. Ahla

text: E. J. Ahlan veli oli oikeusneuvos ja Maanmittaushallituksen pääjohtaja Väinö Ahla. Hänen tyttärensä oli Mervi Ahla.


title: Vakavesi

text: Vakavesiä ovat järvet, lammet ja tekoaltaat. Tarkemmin määriteltynä vakaveden muodostaa makean (suolattoman) veden pysyvästi peittämä maanpinnan painanne tai painenneryhmä, jonka vesi täyttää kokonaan tai osittain. Vedenpinnan korkeus alueen eri osissa on sama ja aluetta voidaan pitää pinta-alansa perusteella vesialueena. Edelleen vesialueen tulovirtaaman suhde tilavuuteen on niin pieni, että valtaosa veteen sekoittuneesta maa-aineksesta saostuu altaan pohjaan. Vakavesi tarkoittaa sekä avovesialuetta että kasvukautena täysin tai osin kasvipeitteistä vesialuetta, joka täyttää aiemmat ehdot. Tuulen tai jään aiheuttamia poikkeamia vedenpinnan tasossa ei huomioida. Merialueet eivät ole vakavesiä.


title: Vakavesi

text: Termiä käytetään lähinnä tarkennuksena kartastojen hakemistoissa.


title: Benue

text:
Benue on yksi Nigerian 36 osavaltiosta. Se sijaitsee maan eteläosassa. Benuen pinta-ala on 34 059 neliökilometriä. Vuonna 2006 Benuessa oli 4 219 244 asukasta.
Benuen pääkaupunki on Makurdi, jossa sijaitsee myös ilmavoimien tukikohta.
Benue on maanviljelysaluetta, jonka tärkeimpiä tuotteita ovat perunat, kassava ja soijapavut.
Se on saanut nimensä Benuejoen mukaan.


title: Jorma Juselius

text: Jorma Juselius (26. helmikuuta 1926 Helsinki, Suomi – 18. huhtikuuta 2013 Mäntsälä) oli suomalainen harmonikansoittaja ja tanssimuusikko. Juseliuksen levytysura alkoi vuonna 1955, duettona Paavo Tiusasen kanssa.


title: Jorma Juselius

text: Juselius opiskeli harmonikansoittoa Helge Pahlmanin ja Toivo Mannisen johdolla 10-vuotiaasta lähtien. Hän osallistui viihdytyskiertueille sota-aikana ja tanssimuusikon ura käynnistyi 1940-luvun loppupuolella tanssimusiikin kysynnän kasvettua voimakkaasti sodan jälkeen. Myöhemmin hän esiintyi oman orkesterin kanssa levyttäen monia suosittuja valsseja ja tangoja. Juselius säesti erityisen paljon Henry Theeliä, mutta myös lukuisia muita laulusolisteja. Muita usein hänen kanssaan yhteistyötä tehneitä solisteja olivat muun muassa Matti Jurva, Tauno Palo ja Ansa Ikonen, Metro-tytöt sekä Matti Louhivuori. Tanssilavatoiminta oli vilkkaimmillaan 1950-luvulla, jolloin Juselius esiintyi ajoittain lähes viikon jokaisena iltana. Vuonna 1960 Juselius aloitti yhteistyön Pauli Granfeltin kanssa ja mukaan tulivat myös Granfeltin kanssa jo Olavi Virran yhtyeessä soittaneet Alvi Palho ja Tage Manninen. Hieman myöhemmin yhtyeen vakituiseksi laulusolistiksi tuli Henry Theel; Theelin jälkeen solisteina olivat Lasse Kuusela ja Mikko Järvinen. Juseliuksen yhtye esiintyi noin 80 keikan vuosivauhdilla aina 1980-luvun puoliväliin saakka.


title: Jorma Juselius

text: Pääosan 1950- ja 1960-lukujen soololevytyksistään, joissa olivat mukana kitaristi Ingmar Englund ja kontrabasisti Mauno Maunola, Juselius teki Levytukku-yhtiölle. Levytyksistä erityisesti valssitulkinnat ovat olleet suomalaisyleisön suosiossa, joista eräänlaisena tavaramerkkinä on mainittu Rudolf Carreran säveltämä "Sinulle kuuluu lempeni".


title: Jorma Juselius

text: Juselius toimi aktiivisesti harmonikkamusiikin hyväksi myös Suomen Harmonikkaliitossa, jonka kunniajäseneksi hänet kutsuttiin vuonna 2002.


title: Afrikankaijat

text: Afrikankaijat ("Poicephalus") on papukaijalintujen suku. Siihen kuuluu yhdeksän lajia, jotka elävät Afrikan trooppisissa osissa Senegalista Etiopiaan ja etelässä Kapin niemimaalle asti. Sukuun kuuluu 9 lajia.


title: Afrikankaijat

text: Afrikankaijat ovat tanakoita, isopäisiä ja lyhytpyrstöisiä. Ne ovat värikkäitä ja kooltaan 20-30 cm pitkiä. Ainakin neljää lajia pidetään lemmikkieläiminä.


title: Borno

text:
Borno on yksi Nigerian 36 osavaltiosta. Se sijaitsee maan koillisnurkassa, Nigerin, Tšadin ja Kamerunin rajalla. Bornon pinta-ala on 70 898 neliökilometriä. Vuonna 2006 Bornossa oli 4 151 193 asukasta.
Bornon pääkaupunki on Maiduguri, joka on yli miljoonalla asukkaallaan yksi pohjoisen Nigerian suurimmista kaupungeista. Kanuri on alueen valtakieli. Monet asukkaat ovat sunnimuslimeita; myös kristitty vähemmistö on merkittävä.
Kanem-Bornun historiallinen valtakunta sijaitsi osittain Bornun alueella, ja vaikka valtakunta lakkasi olemasta virallisesti 1893, sen hallitisijasuvun jälkeläisillä on edelleen sananvaltaa osavaltion asioissa.


title: Socorronmatkija

text: Socorronmatkija ("Mimus graysoni" syn. "Mimodes graysoni") on matkijoiden sukuun kuuluva äärimmäisen uhanalainen lintulaji. Se elää Socorrolla, joka on yksi Meksikolle kuuluvista Revilla Gigedon saarista Kalifornian niemimaan eteläpuolella. Laji on nimetty lintutieteilijä Andrew Jackson Graysonin kunniaksi.


title: Socorronmatkija

text: Socorronmatkija on kooltaan noin 25 cm pitkä. Laji on alapuoleltaan vaalea. Selkä ja pää socorronmatkijalla ovat väriltään tummanruskeat. Siivissä on vaaleampia viiruja. Socorronmatkija muistuttaa ulkonäöltään taiturimatkijaa ("Mimus polyglottos"), mutta taiturimatkija on väritykseltään harmaampi. Laulu on ratisevaa. Kutsuääni on äänekäs "whichoo". Taiturimatkija ja socorronmatkija matkivat toistensa ääniä.


title: Socorronmatkija

text: Socorronmatkijan elinympäristöä ovat kääpiömetsät, joissa on pieniä puita ja pensaikkoja. Tyypillisiä kasveja ovat "Ilex socorrensis", "Guettarda insularis", "Oreopanax xalapensis", "Triumfetta socorrensis" ja "Eupatorium pacificum". Lajin ravintoa ovat pienet selkärangattomat ja hedelmät.


title: Socorronmatkija

text: Socorronmatkijakannan kooksi arvioidaan noin 285–420 yksilöä. Suurin lajiin kohdistuva uhka on elinympäristön tuhoutuminen lampaiden laiduntamisen takia. Myös saarelle levinneet lintuja saalistavat kissat vähentävät kantaa. Vakavan uhkan hedelmänsyöjille kuten socorronmatkijoille aiheuttavat myös saarelle levinneet "Schistocerca piceifrons" -kulkusirkat, jotka varsinkin populaation kasvaessa räjähdysmäisesti syövät puiden kukkia, lehtiä ja hedelmiä.


title: Antarktiksen niemimaa

text: Antarktiksen niemimaa on Etelämantereen pohjoisin osa, joka muodostaa pitkän ja kapean niemimaan. Niemimaan eteläosalla on myös nimi Palmerinmaa, pohjoisosa on Grahaminmaa. Grahaminmaan on yksi niistä harvoista kohdista, joissa Etelämanner ulottuu eteläisen napapiirin ulkopuolelle. Niemimaa sijaitsee Etelämantereen rannikolla Etelä-Amerikan kohdalla läntisellä pallonpuoliskolla. Se kuuluu niin Ison-Britannian, Argentiinan kuin Chilenkin aluevaatimuksiin.


title: Antarktiksen niemimaa

text: Niemimaa on hyvin vuoristoinen. Korkeimmat huiput nousevat noin 2 800 metriä merenpinnan yläpuolelle. Huomattavia vuorenhuippuja ovat Mount Castro, Mount Coman, Mount Gilbert, Mount Jackson, Mount Owen ja Mount Scott. Näiden vuorten katsotaan olevan Etelä-Amerikan Andien jatke vedenalaisen vuorijonon yhdistäessä vuoristot toisiinsa. Tällä perusteella Chile ja Argentiina ovat vaatineet aluetta itselleen.


title: Antarktiksen niemimaa

text: Jäätiköt virtaavat niemimaalta mereen muodostaen laajoja kelluvia jäähyllyjä. Antarktiksen niemimaan jäähyllyjä ovat muun muassa Larsenin jäähylly, Wilkinsin jäähylly ja Bachin jäähylly. Jotkut niemimaan jäähyllyistä ovat viime vuosikymmeninä alkaneet hajota ilmaston lämpenemisen seurauksena. Lämpötila on Antarktiksen niemimaalla noussut noin puoli astetta vuosikymmenessä viimeisten viidenkymmenen vuoden aikana.


title: Antarktiksen niemimaa

text: Niemimaan länsipuolella sijaitsee Bellingshauseninmeri, itäpuolella Weddellinmeri ja pohjoispuolella Scotianmeri. Antarktiksen niemimaan pohjoiskärjen (63º13'S) ja Etelä-Amerikan eteläkärjen Kap Hornin välissä on noin tuhat kilometriä leveä Drakensalmi.


title: Antarktiksen niemimaa

text: Koska niemimaalla on Etelämantereen leudoin ilmasto, siellä ja lähisaarilla sijaitsee paljon tutkimusasemia. Niemimaalle suuntautuu myös turismia.


title: Barbara Cartland

text: Dame Mary Barbara Hamilton Cartland DBE (9. heinäkuuta 1901 – 21. toukokuuta 2000) oli brittiläinen kirjailija. Hän erikoistui rakkausromaanien kirjoittamiseen ja nousi myös mediapersoonallisuudeksi.


title: Barbara Cartland

text: Cartlandin ensimmäinen romaani oli "Jigsaw", jonka hän kirjoitti vuonna 1920, jolloin hän oli vasta 19-vuotias. Kirja julkaistiin vuonna 1923 ja siitä otettiin viisi painosta. Siitä tuli best seller, joka käännettiin kuudelle kielelle ja jota kovakantisena myytiin 100 000 kappaletta vuonna 1925. Kirjasta julkaistiin näköispainos kymmenen vuotta hänen kuolemansa jälkeen. Kaikkiaan Carlandilta ilmestyi 723 tai 728 romaania, joista lukuisat nousivat bestseller-listoille. Carlandia on nimitetty romantiikan kuningattareksi. Hänen kirjoittamistaan kirjoista 664 oli romanttista kaunokirjallisuutta. Kaikkiaan teoksia on myyty yli miljardi kappaletta ja kirjoja on käännetty kaikkiaan 36 kielelle.


title: Barbara Cartland

text: Cartland oli myös poliitikko – hän istui yhdeksän vuoden ajan konservatiivina Hertfordshiren kreivikunnan valtuustossa. Cartland harrasti purjelentoa. Hän oli Louis Mountbattenin pitkäaikainen ystävä ja prinsessa Dianan äitipuoli Rainen äiti. Hän antoi haastatteluja vielä aivan viime hetkinään; hän eli 98-vuotiaaksi.


title: Barbara Cartland

text: Lapset pitävät yllä Barbara Carlandin virallisia kotisivuja. Kirjailijalta oli jäänyt julkaisemattomia käsikirjoituksia 160 kappaletta, joita on julkaistu hänen kuolemansa jälkeen sekä tavallisina että e-kirjoina.


title: Edelgard Bulmahn

text: Edelgard Bulmahn (s. 4. maaliskuuta 1951) on saksalainen poliitikko. Hän syntyi Mindenissä, Nordrhein-Westfalenissa, ja on kuulunut vuodesta 1969 maan sosiaalidemokraattiseen puolueeseen.


title: Edelgard Bulmahn

text: Bulmahn on istunut Saksan liittopäivien jäsenenä vuodesta 1987. Hän toimi maansa koulutus- ja tutkimusministerinä vuosina 1998–2005.


title: Sam Perlozzo

text: Samuel Benedict ”Sam” Perlozzo (s. 4. maaliskuuta 1951) on yhdysvaltalainen baseballpelaaja ja -valmentaja. Hän oli Major League -tason toisena pesämiehenä 1970-luvun lopulla seuroinaan Minnesota Twins ja San Diego Padres.


title: Sam Perlozzo

text: Perlozzo toimi Baltimore Oriolesin joukkueenjohtajana vuosina 2005–2007. Hän on sen jälkeenkin valmentanut Seattle Marinersia.


title: Rotasaarenrilli

text: Rotasaarenrilli ("Zosterops rotensis") on uhanalainen varpuslintu.


title: Rotasaarenrilli

text:
Rotasaarenrilli kasvaa 10 cm pitkäksi. Sen vatsapuoli on sahraminkeltainen, selkäpuoli oliivinvihreä. Silmän ympärillä on valkoinen selvärajainen rengas.
Rotasaarenrilli on endeeminen laji Rota-saarella Pohjois-Mariaaneilla Tyynellämererellä, Havaijin ja Filippiinien välillä. Sen elinympäristöä ovat kosteat metsät. Lajin harvinaistumista ovat vauhdittaneet soveliaan elinympäristön katoaminen sekä saarelle asettuneet pedot.


title: Stan Lopata

text: Stanley Edward "Stan" Lopata (12. syyskuuta 1925 – 15. kesäkuuta 2013) oli yhdysvaltalainen baseballpelaaja. Hän oli kaksinkertainen tähdistöottelija (1955, 1956).


title: Stan Lopata

text: Lopata oli Major League -tason siepparina vuosina 1948–1958 Philadelphia Philliesissa ja 1959–1960 Milwaukee Bravesissa.


title: Stan Lopata

text: Michiganissa syntynyt oikeakätinen Lopata oli toisen maailmansodan veteraani.


title: Charles Dumas

text: Charles Dumas (12. helmikuuta 1937 Tulsa – 5. tammikuuta 2004 Inglewood) oli yhdysvaltalainen korkeushyppääjä. Hän voitti olympiakultaa vuoden 1956 kesäolympialaisissa.


title: Charles Dumas

text: Dumas oli ensimmäinen korkeushyppääjä, joka ylitti maagisena rajana pidetyn seitsemän jalan (213,36 cm) korkeuden 29. kesäkuuta 1956 Yhdysvaltain olympiakarsinnoissa. Hypyn ansiosta hän oli olympialaisten ennakkosuosikki ja hän veikin kultamitalin uudella olympiaennätystuloksella.


title: Charles Dumas

text: Hän osallistui toisiin olympialaisiinsa vuonna 1960 Roomassa, mutta loukkaantumisen takia hän jäi finaalissa kuudenneksi.


title: Charles Dumas

text: Dumas menehtyi syöpään 66-vuotiaana.


title: Richmond Landon

text: Richmond Landon (20. marraskuuta 1888 Connecticut – 13. kesäkuuta 1971 New York) oli yhdysvaltalainen korkeushyppääjä.


title: Richmond Landon

text: Landon voitti olympiakultaa vuoden 1920 kesäolympialaisissa Antwerpenissä. Hänen voittotuloksensa oli 193,5. Tulos oli niukasti parempi kuin Alma Richardsin vanha olympiaennätys 193.


title: Sangihenrilli

text: Sangihenrilli ("Zosterops nehrkorni") on uhanalainen varpuslintu. Lajista arvellaan olevan jäljellä alle 50 yksilöä.


title: Sangihenrilli

text:
Sangihenrilli kasvaa 12 cm pitkäksi. Sen vatsapuoli on muuten valkoinen, mutta rinta, kurkku ja pyrstän alapinta kirkkaankeltaiset, selkäpuoli oliivinvihreä. Otsa on musta, silmän ympärillä on valkoinen selvärajainen rengas.
Sangihenrilli on endeeminen laji Sangihen saarella Indonesiassa. Se elää ylänköalueen isolehtisten puiden muodostamassa metsässä, joka kasvaa 750–1 000 metrin korkeudessa.


title: Robert King

text: Robert Wade King (20. kesäkuuta 1906 Los Angeles, Kalifornia – 29. heinäkuuta 1965 Walnut Creek, Kalifornia) oli yhdysvaltalainen korkeushyppääjä. Hän voitti olympiakultaa vuoden 1928 kesäolympialaisissa Amsterdamissa tuloksella 194 cm.


title: Mauritiuksenrilli

text: Mauritiuksenrilli ("Zosterops chloronothos") on uhanalainen varpuslintu. Vuonna 2002 lajia arveltiin olevan jäljellä enää 120 paria.


title: Mauritiuksenrilli

text: Mauritiuksenrilli kasvaa 10 cm pitkäksi. Sen vatsapuoli on vihertävänvalkoinen, selkäpuoli oliivinvihreä. Otsa on musta, silmän ympärillä on valkoinen selvärajainen rengas.


title: Mauritiuksenrilli

text: Mauritiuksenrilli on endeeminen laji Mauritiuksen saarella. Se elää ylänköalueen kosteissa metsissä, ja syö sekä hyönteisiä että mettä. Suurin osa elinalueesta on nykyisin osa Black River -kansallispuistoa.


title: The Prime Time of Your Life

text: The Prime Time of Your Life on Daft Punkin vuonna 2005 julkaistulla albumilla Human After All julkaistu kappale. Se on albumin toinen kappale ja siitä on tehty myös single. Kappaleen tyylilaji on pääasiassa teknoa, mutta myös electronica-vaikutteita löytyy. Kappale kestää yli 4 minuuttia ja lopussa kuulostaisi aivan kuin C-kasetti olisi hajoamassa.


title: César Cielo

text: César Augusto Cielo Filho (s. 10. tammikuuta 1987) on brasilialainen uimari ja olympiavoittaja. Hän syntyi Santa Bárbara d'Oestessa, São Paulon osavaltiossa, ja pääsi Yhdysvalloissa Auburnin yliopistoon Alabamaan.


title: César Cielo

text: Cielo voitti kolme kultamitalia vuoden 2007 Pan-Amerikan kisoissa. Nämä mitalit tulivat 50 metrin vapaauinnista, 100 metrin vapaauinnista ja 4 x 100 metrin vapaauintiviestistä. Cielo on voittanut myös useita NCAA-mestaruuksia sekä hopeamitalin lyhyen radan uinnin maailmanmestaruuskilpailuissa 2004 Indianapolisissa.


title: César Cielo

text: Pekingissä 2008 Cielo nousi palkintokorokkeelle kahdesti. Hän sijoittui jaetulle pronssisijalle yhdessä Yhdysvaltain Jason Lezakin kanssa 100 metrin vapaauinnissa. Lyhyemmällä matkalla 50 metrin vapaauinnissa Cielosta tuli Brasilian historian ensimmäinen uinnin olympiakultamitalisti. Rooman MM-kilpailuissa 2009 hän voitti kultaa 50 metrin vapaauinnissa ajalla 21,08 ja 100 metrin vapaauinnissa maailmanennätysajalla 46,91.


title: César Cielo

text: Cielo voitti Dubain lyhyen radan MM-kilpailuissa 2010 kultaa 50 metrin vapaauinnissa ajalla 20,51 ja 100 metrin vapaauinnissa ajalla 45,74. Lisäksi hän kuului Brasilian pronssijoukkueeseen 4 × 100 metrin vapaa- ja sekauintiviesteissä.


title: César Cielo

text: Cielo jäi dopingtestissä kiinni yleensä peiteaineena käytettävän furosemidin käytöstä Brasiliassa toukokuussa 2011. Hän kertoi saaneensa ainetta pilaantuneesta ravintolisästä, ja Brasilian liitto antoi hänelle vain varoituksen. Kansainvälinen uimaliitto FINA haastoi päätöksen, mutta urheilun kansainvälinen vetoomustuomioistuin CAS antoi Cielolle kilpailuluvan juuri ennen saman vuoden heinäkuun Shanghain MM-kilpailuja. Hän voitti kisoissa kultaa 50 metrin vapaauinnissa ajalla 21,52 ja saman matkan perhosuinnissa ajalla 23,10.


title: César Cielo

text: Cielo voitti Pan-Amerikan kisoissa 2011 kultaa 50 ja 100 metrin vapaauinnissa sekä 4 × 100 metrin vapaa- ja sekauintiviesteissä. Lontoon olympialaisissa 2012 hän sai pronssia 50 metrin vapaauinnissa ajalla 21,59.


title: César Cielo

text: Barcelonan MM-kilpailuissa 2013 Cielo voitti kultaa 50 metrin vapaauinnissa ajalla 21,32 ja 50 metrin perhosuinnissa ajalla 23,01. Dohan lyhyen radan MM-kilpailuissa 2014 hän voitti maailmanmestaruuden 100 metrin vapaauinnissa ajalla 45,75 sekä 4 × 50 ja 4 × 100 metrin sekauintiviesteissä. Lisäksi hän sai pronssia 50 metrin vapaauinnissa ja 4 × 50 metrin sekajoukkueiden vapaauintiviestissä. Budapestin MM-kilpailuissa 2017 hän saavutti hopeaa 4 × 100 metrin vapaauintiviestissä. Hangzhoun lyhyen radan MM-kilpailuissa 2018 hän sai pronssia 4 × 100 metrin vapaauinti- ja 4 × 50 metrin sekauintiviesteissä.


title: Robot Rock

text: Robot Rock on Daft Punkin vuonna 2005 julkaistulla albumilla "Human After All" julkaistu kappale. Se on tyyliltään housea ja siinä on samplattu funkyhtye Breakwaterin kappaletta "Release the Beast". Kappale kestää noin 5 minuuttia ja siitä on tehty singlen lisäksi musiikkivideo.


title: Smack My Bitch Up

text: Smack My Bitch Up on brittiläisyhtye The Prodigyn kappale. Se julkaistiin heidän The Fat of the Land-studioalbumin kolmantena ja viimeisenä singlenä marraskuussa 1997. Mixmagin lukijat valitsivat kappaleen kaikkien aikojen kolmanneksi parhaimmaksi dance-levytykseksi. Vaikka kappale ei ollut yhtä suuri kaupallinen menestys kuin heidän aiemmat singlet, se sai aikaan kultti-ilmiön.


title: Smack My Bitch Up

text: Kappale aiheutti paljon kiistelyä sen nimen sekä videon takia, videon sisältäessä kohtauksia juovuttelusta sekä huumeidentäytteisestä liikaseksuaalisuudesta ja väkivallasta.


title: Smack My Bitch Up

text: Ennen singlen julkaisemista Liam Howlettille ehdotettiin kolmea erilaista remixversiota kappaleeseen liitettäväksi. Niistä yksi oli Jonny L:ltä, yksi DJ Hypelta ja yksi Slackeriltä. Howlett päätyi valitsemaan DJ Hypen remixin singlessä julkaistavaksi versioksi. Jonny L:n remixversio julkaistiin ilmaisella CD:llä, joka tuli Muzik-aikakauslehden tammikuun numeron yhteydessä vuonna 1998. Slackerin remixversiota ei koskaan julkaistu virallisesti, vaikka sitä jaettiin white labelinä harvinaisissa ja rajoitetuissa erissä.


title: Breathe (The Prodigyn kappale)

text: Breathe on The Prodigyn 1. heinäkuuta 1997 julkaistulta albumilta The Fat of the Land julkaistu kappale. Kappale kestää yli 5 minuuttia, se on levyn toinen kappale ja siitä on tehty musiikkivideo ja single jotka molemmat julkaistiin liki vuotta ennen albumia eli marraskuussa 1996.


title: Firestarter

text: Firestarter on The Prodigyn tekemä musiikkikappale, joka ilmestyi The Fat of the Land -albumilla vuonna 1997 ja singlenä vuonna 1996. Kappaleesta on tehty myös musiikkivideo ja single. Kappaleen musiikkivideo on kuvattu Isossa-Britanniassa, Lontoossa, Aldwychin hylätyn metroaseman tunnelissa.


title: Steyr-Solothurn S1-100

text: Steyr-Solothurn S1-100 (tunnettu myös nimillä Steyr MP.30, MP.34, m/935 ja MP-34(ö)) on itävaltalainen konepistooli. Se on toimintamekanismiltaan massasulkuinen ja avoimelta lukolta kerta- ja sarjatulta ampuva.


title: Steyr-Solothurn S1-100

text: S1-100 perustuu Louis Stangen saksalaiselle Rheinmetall -asetehtaalle suunnittelemaan prototyypiksi jääneeseen MP.19 -konepistooliin ja sen vuonna 1924 paranneltuun versioon.


title: Steyr-Solothurn S1-100

text: Rakenteeltaan kalliita koneistuksia vaatinutta asetta valmistettiin vuosien 1929–1940 välisenä aikana.


title: Steyr-Solothurn S1-100

text: Koska Versailles'n rauha rajoitti saksalaista asesuunnittelua ja valmistusta, Rheinmetall osti vuonna 1929 pienen sveitsiläisen "Waffenfabrik Solothurn" -asetehtaan ase-prototyyppiensä viimeistelemiseksi. Solothurnilta kuitenkin puuttui kapasiteetti aseitten teolliseen tuotantoon, joten Rheinmetall perusti yhdessä itävaltalaisen "Waffenfabrik Steyr"in kanssa Zürichissä "Steyr-Solothurn Waffen AG" -yhtiön Rheinmetallin ja Solothurnin suunnittelemien, ja Steyrin valmistamien aseitten myyntiyhtiöksi.


title: Steyr-Solothurn S1-100

text: Ensimmäisenä aseen otti käyttöönsä Itävallan poliisi vuonna 1930 9×23 Steyr -kaliiperisena nimikkeellä Steyr MP.30. Itävallan armeija puolestaan otti sen palveluskäyttöönsä nimikkeellä MP.34, mutta valitsi kaliiperiksi tehokkaamman 9×25 Mauser -kaliiperin.


title: Steyr-Solothurn S1-100

text: Latinalaisen Amerikan maista asetta ostivat Chile, Bolivia, Uruguay ja El Salvador; näitä markkinoita varten Steyr tuotti siitä myös .45 ACP kaliiperista versiota, jonka tunnusmerkki on etutukin alle asennettu lisäpistoolikahva. Pieniä määriä myytiin Kiinaan 7,63×25 Mauser -kaliiperisena.


title: Steyr-Solothurn S1-100

text: Portugali osti sitä vuonna 1938 poliisikäyttöön 7,65 mm Parabellum -kaliiperisena nimikkeellä Steyr m/935 ja vuonna 1942 lisää 9×19mm Parabellum/Luger kaliiperisena.


title: Steyr-Solothurn S1-100

text: Saksa liitettyä Itävallan itseensä vuonna 1938 suuri osa MP.30 ja MP.34 -konepistooleista muutettiin 9x19mm Parabellum/Luger kaliiperisiksi ja jaettiin saksalaisjoukoille nimikkeellä MP-34(ö), jonka pääasiallisia käyttäjiä olivat saksalaiset poliisiyksiköt ja Waffen-SS.


title: Steyr-Solothurn S1-100

text: Asetta valmistettiin noin vuoteen 1941, jolloin myös Steyr siirtyi valmistamaan MP-40 -konepistoolia, joka syrjäytti valmistuksesta kaikki muut Saksan käytössä olleet konepistoolimallit.


title: Kara DioGuardi

text: Kara Elizabeth DioGuardi (s. 9. joulukuuta 1970 Ossining, New York) on yhdysvaltalainen laulaja-lauluntekijä. Hän on tehnyt musiikkia useille maailmanlaajuisesti tunnetuille esiintyjille, joiden joukossa ovat Christina Aguilera, Paris Hilton, Avril Lavigne, Britney Spears, Ashlee Simpson, Laura Pausini, Jessica Simpson ja Lindsay Lohan.


title: Kara DioGuardi

text: Duken yliopistosta valmistunut DioGuardi on toisinaan laulanut myös taustalauluja. Hänen sukujuurensa ovat Albaniassa ja Italiassa, ja hänen isänsä Joseph J. DioGuardi on tunnettu poliitikko.


title: Kara DioGuardi

text: DioGuardi toimi myös tuomarina "American Idol" -televisiosarjassa 8. sekä 9. tuotantokaudella.


Gotta Build a Railroad, Gotta Build a Train on Kari Peitsamon ja Risto-yhtyeen EP, joka julkaistiin 11. heinäkuuta 2007.


title: Gotta Build a Railroad, Gotta Build a Train

text: EP sisältää neljä Kari Peitsamon tekemää uutta laulua, joista ainoastaan nimikappale on mukana elokuussa 2007 julkaistulla "The Second Coming of Mr. Jesus H. Christ" -albumilla. Muut kolme ovat demo-äänityksiä, joista levytettiin albumia varten uudet versiot, lukuun ottamatta "Let's Puliukkoa", joka ei löydy albumilta.


text: Alun perin Peitsamo ja levyn julkaisija ehdottivat singleksi "Back in the DDR" -kappaletta, mutta tuottaja Risto Ylihärsilä halusi yllätyksellisempää materiaalia edustavan "Gotta Build a Railroad, Gotta Build a Train" -kappaleen levylle.


text: Single nousi ilmestyttyään myös Suomen viralliselle singlelistalle ja oli parhaimmillaan sijoilla 18.-20.


title: Armin Hary

text: Armin Hary (s. 22. maaliskuuta 1937 Gersweiler, Saarbrücken, Saarland, Saksa) on entinen saksalainen yleisurheilija. Hary voitti olympiakultaa Roomassa 1960 sadalla metrillä ja pikaviestissä. Tukholman EM-kisoissa 1958 hän voitti kultaa samoilla matkoilla.


title: Armin Hary

text: Hary rikkoi vuonna 1960 100 metrin juoksun maailmanennätyksen ajalla tasan 10 sekuntia. Useampi juoksija sivusi hänen aikaansa ja Jim Hines alitti ensimmäisenä 10 sekuntia vuonna 1968.


title: Armin Hary

text: Hary lopetti uransa vuonna 1960.


title: Dave Stewart

text: David Allan "Dave" Stewart (s. 9. syyskuuta 1952) on brittiläinen laulaja-lauluntekijä, kitaristi ja levytuottaja. Hänet tunnetaan parhaiten Eurythmics-yhtyeen jäsenenä, mutta hänellä on ollut myös lukuisia täysin sen ulkopuolisia projekteja.


title: Dave Stewart

text: Stewart oli aiemmin naimisissa Bananaraman jäsenenä tunnetuksi tulleen Siobhan Faheyn kanssa.


title: Dave Stewart

text: Nykyisin Stewart toimii Nokia Artists' Advisory Councilissa, jonka perustajäseniä hän on. Stewartilla on myös Deepstew-konsultointiyritys yhdessä Deepak Chopran kanssa, hän toimii Law Firm -mainostoimiston luovana johtajana ja muotisuunnittelija Christian Audigierin brändinhallintayrityksen viihdepäällikkönä.


title: Thalía

text: Ariadna Thalía Sodi Miranda (s. 26. elokuuta 1971) on meksikolainen latinopopin laulaja ja näyttelijä. Hänen ensimmäinen albuminsa "Thalía" ilmestyi jo vuonna 1990.


title: Thalía

text: Thalía esiintyi jo ennen levytysuraansa telenovelassa "Quinceañera" (1988).


title: Thalía

text: Thalía on jatkanut uraansa sekä musiikki- että televisioalalla. Hän on esiintynyt huomattavissa rooleissa useissa telenoveloissa, julkaissut useita menestysalbumeita ja noussut singleillään toistuvasti listojen ykkössijoille.


title: Thalía

text: Thalían ja Tommy Mottolan lapsi, Sabrina Sakaë -niminen tytär syntyi 7. lokakuuta 2007.


title: Thalía

text: Thalía on voittanut useita palkintoja niin näyttelijänä kuin muusikkonakin; jälkimmäisiin lukeutuu Latin Grammy -palkinto (2001).


title: ChessGames.com

text: ChessGames.com on suuri shakkiyhteisö Internetissä yli 90 000 jäsenellään. Sen perustivat Daniel Freeman ja Alberto Artidiello vuonna 2001. Sivusto ylläpitää suurta tietokantaa historiallisista ja uusista peleistä. Jokaista peliä voi kommentoida halutessaan.


title: ChessGames.com

text: Normaali jäsenyys sivulle on ilmainen, mutta maksullinen jäsenyys tarjoaa lisätoimintoja. Jäseniin kuuluu monia suurmestareita, kuten Nigel Short.


title: Ghosts I–IV

text: Ghosts I–IV (tunnetaan myös nimellä Halo 26) on Nine Inch Nailsin seitsemäs studioalbumi, ja ensimmäinen levy-yhtiöiden ulkopuolella tehty julkaisu. Se julkaistiin 2. maaliskuuta 2008. Se koostuu 36:sta instrumentaalisesta kappaleesta, ja se nauhoitettiin kymmenen viikon ajanjakson aikana syksyllä 2007.


title: Ghosts I–IV

text: Vaikka albumia ei mainostettu lainkaan, sen myynti oli alusta alkaen suuri. Yhtye ilmoitti ensimmäisen viikon tuottaneen 1,6 miljoonaa dollaria, ja albumia oli joko ladattu tai ostettu 750 000 kertaa. Näin suureen suosioon ei oltu varauduttu, ja sivustot tukkeutuivat lataavien ja tilaavien ihmisten määrästä. Lisää servereitä hankittiin, ja 4. maaliskuuta sivustot saatiin kunnolla toimimaan.


title: Ghosts I–IV

text: Albumi julkaistiin fyysisessä muodossa RED Distribution -julkaisijan kautta tupla-CD:nä ja 4 vinyylin pakkauksena 8. huhtikuuta 2008. Kaikki materiaali on silti Creative Commons Attribution Non-Commercial Share Alike -lisenssin alaista.


title: Ghosts I–IV

text:
"Ghosts I–IV" julkaistiin viidessä eri muodossa:
Sisältää ensimmäiset 9 kappaletta. Albumi on ladattavissa ilmaiseksi Nine Inch Nailsin sivuilta, ja sen mukana tuli 40 sivuinen PDF-tiedosto, taustakuvia ja webgrafiikkaa.
Kaikki neljä osiota ja samat lisämateriaalit kuin ensimmäisessäkin.
Sisältää kaksi CD:tä ja 16-sivuisen kirjasen. Tilauksen teon jälkeen asiakas saa ladata albumin ja lisämateriaalit ilmaiseksi.
Sisältää kaksi CD:tä, data DVD:n, jossa on multitrack-tiedostot musiikinmiksausohjelmia varten, Blu-ray-levyn, ja 48-sivuisen kovakantisen valokuvakirjan. Myös tämän tilauksen tehneet saavat ladata ilmaiseksi albumin lisämateriaaleineen.
Sisältää samat tuotteet kuin Deluxe Edition, mutta myös neljän LP:n setin ja kaksi Giclée-printtiä. Kaikki 2500 pakettia ovat numeroituja ja Trent Reznorin signeeraamia.


title: Ghosts I–IV

text: Trent Reznor ja Atticus Ross ovat kirjoittaneet suurimman osan kappaleista. Kappaleen perässä on lisätiedot muista mahdollisista osallistujista.


title: Vidal Sassoon

text: Vidal Sassoon, CBE (17. tammikuuta 1928 Lontoo, Britannia – 9. toukokuuta 2012 Los Angeles, Yhdysvallat) oli brittiläinen kampaaja ja liikemies. Sassoon oli tunnettu uusien hiustyylien luomisesta ja hänen nimeään käytetään maailmanlaajuisesti myydyissä hiustuotteissa. Hän kehitti geometristen muotojen pohjalle rakentuneita helppohoitoisia kampaustyylejä, ja hänen pienestä Lontoon-salongistaan tuli 1960-luvulla muotikeskus. Sassoon laajensi liiketoimintaansa tämän jälkeen Britannian ulkopuolella ja myi lopulta oikeudet tuotteisiinsa 1980-luvulla. Hän oli myös sionisti ja filantrooppi ja rahoitti Vidal Sassoon International Center for the Study of Antisemitism -tutkimuskeskuksen perustamisen.


title: Vidal Sassoon

text: Vidal Sassoon syntyi juutalaiseen perheeseen Shepherd’s Bushissa, Lontoossa. Hänen isänsä Jack Sassoon oli kreikkalainen ja äitinsä Betty ukrainalais-brittiläinen. Sassoonilla oli nuorempi veli, Ivor, joka kuoli sydänkohtaukseen 46 vuoden iässä. Jack Sassoon jätti perheensä toisen naisen vuoksi Vidalin ollessa kolmevuotias ja Ivorin kuusi kuukautta. Betty-äidillä ei ollut varaa elättää poikia, joten he asuivat ensin tätinsä luona ja Vidalin ollessa viisivuotias heidät jouduttiin lähettämään juutalaiseen orpokotiin. He elivät orpokodissa yli kuusi vuotta, kunnes heidän äitinsä otti heidät takaisin avioiduttuaan uudestaan. Vidalin äidillä ei edelleenkään ollut varaa järjestää pojilleen opetusta, ja Vidal jätti koulun 14-vuotiaana. Tämän jälkeen hän työskenteli apulaisena eräässä yhdistetyssä kauneushoitolassa ja parturi-kampaamossa.


title: Vidal Sassoon

text: Vaikka Sassoon ei ollutkaan uskonnollinen, hän oli juutalainen ja sionisti. Hän liittyi 17-vuotiaana 43 Group -liikkeeseen, joka taisteli Lontoon kaduilla Oswald Mosleyn fasisteja vastaan. Sassoon lähti vuonna 1948 Israeliin, missä työskenteli kibbutzilla ja liittyi armeijaan. Hän taistelikin vuoden 1948 Israelin itsenäisyyssodassa.


title: Vidal Sassoon

text: Israelissa Sassoon haaveili arkkitehdin urasta, mutta hänen köyhä perheensä kutsui hänet kuitenkin takaisin Lontooseen. Hän jatkoi uraansa parturialalla ja opiskeli sitä Raymond Bessonen apulaisena. Sassoon avasi 1954 ensimmäisen oman salonkinsa. Seuraavien yhdeksän vuoden aikana hän kehitti omanlaisen geometrisen hiustyylin, johon hän sai omien sanojensa mukaan vaikutteita Bauhaus-arkkitehtuurista. Sassoonista tuli tunnettu, kun hän muotoili 1963 näyttelijä Nancy Kwanille eräänlaisen polkkatukan, jossa oli geometrisiä, teräviä kulmia. Sassoonin luoma tyyli oli vallankumouksellinen, sillä naisilla muodissa ollut niin sanottu ”mehiläispesä”-kampaus oli vaikeahoitoinen. Sassoon teki kampauksia, jotka olivat helppohoitoisia ja antoivat naisille lisää henkilökohtaista vapautta.


title: Vidal Sassoon

text: Sassoonin pienestä salongista tuli muotikeskus, ja siellä vieraili ihmisiä näkemässä salongin julkkisasiakkaita. Sassoonin asiakkaisiin kuuluivat muun muassa Twiggy, Jean Shrimpton ja Terence Stamp. Hän teki yhteistyötä myös elokuva-alan kanssa, ja Roman Polański käytti hänen salonkiaan elokuvassa "Inho". Polański myös maksoi Sassoonille 5 000 dollaria, jotta tämä leikkaisi Mia Farrow’n hiukset elokuvaan "Rosemaryn painajainen".


title: Vidal Sassoon

text: Sassoon laajensi pian suosion saavuttamisen jälkeen toimintaansa Yhdysvaltoihin. Hän avasi vuonna 1964 toimipisteen New Yorkiin. Seuraavan viiden vuoden aikana hän perusti salongin Torontoon ja Beverly Hillsiin ja parturikoulun Lontooseen. Sassoon aloitti vuonna 1973 hiustenhoitotuotteiden myymisen, ja vuosikymmenen puolivälissä hänellä oli jo 14 salonkia ja kolme koulua Yhdysvalloissa, Kanadassa, Britanniassa ja Saksassa. Hän mainosti tuotteitaan sloganilla ”Jos et näytä hyvältä, emme mekään näytä hyvältä.” Tuotteita myytiin vuodessa parhaimmillaan yli sadan miljoonan dollarin arvosta. Sassoon itse lopetti hiusten leikkaamisen vuonna 1971 ja luovutti samalla salonkiensa luovan johtajan paikan Roger Thompsonille.


title: Vidal Sassoon

text: Sassoon kiinnostui 1970-luvulla toisen vaimonsa Beverly Adamsin kanssa hyvinvointialasta. He kirjoittivat siitä bestseller-kirjan "A Year of Beauty and Health" (1975). Lisäksi Sassoon veti hetken omaa talk show -ohjelmaansa, "Your New Day" (1980), joka keskittyi erityisesti elämäntaitoihin.


title: Vidal Sassoon

text: Sassoon myi tuotteidensa oikeudet 1980-luvulla keskittyäkseen filantropiaan. Hän rahoitti muun muassa Jerusalemin heprealaisen yliopiston yhteyteen perustetun tutkimuskeskuksen, jonka nimeksi tuli Vidal Sassoon International Center for the Study of Antisemitism.


title: Vidal Sassoon

text: Sassoon oli myynyt tuotteiden oikeudet Richardson-Vicksille, jonka Procter & Gamble osti vuonna 1985. Sassoon ja Procter & Gamble neuvottelivat 1988 uudelleen sopimuksen nimen käyttöoikeudesta. Sassoon nosti kuitenkin 2003 oikeusjutun Procter & Gamblea vastaan ja väitti, että yritys tuhoaa tarkoituksella brändiä muiden merkkiensä, kuten Pantenen myynnin edistämiseksi. Osapuolet sopivat lopulta asian ennen oikeudenkäyntiä.


title: Vidal Sassoon

text: Sassoon avioitui ensimmäisen vaimonsa Elaine Woodin kanssa vuonna 1956, mutta he erosivat vuonna 1963. Toisen avioliittonsa hän solmi 1967 kanadalaisen näyttelijä Beverly Adamsin kanssa. He saivat neljä lasta, kaksi poikaa ja kaksi tytärtä, ja erosivat 1980. Sassoonin kolmas vaimo oli Jeanette Hartford-Davis, jonka kanssa hän avioitui 1983. Liitto ei kestänyt pitkään, ja neljännen kerran Sassoon meni naimisiin vuonna 1992, muotoilija Ronnie Holbrookin kanssa. Sassoon muutti vuonna 1968 toisen vaimonsa Beverly Adamsin kanssa New Yorkiin ja 1975 Beverly Hillsiin.


title: Vidal Sassoon

text: Sassoonilla diagnosoitiin leukemia vuonna 2009, ja hän kuoli sairauteen kotonaan Los Angelesissa 9. toukokuuta 2012.


title: Jakkrit Panichpatikum

text: Jakkrit Panichpatikum (, 31. tammikuuta 1973 Bangkok – 19. lokakuuta 2013 Bangkok) oli thaimaalainen pistooliampuja.


title: Jakkrit Panichpatikum

text: Panichpatikum saavutti MM-kilpailuissa Zagrebissa 2006 hopeaa 10 m ilmapistoolissa tuloksella 683,0 (582+101,0) ja pronssia 25 metrin vakiopistooliammunnassa tuloksella 575. Vakiopistoolissa Panichpatikum pääsi uusimaan hopeasta pohjoiskorealaisen Kim Jong-sun kanssa. Uusinnassa Panichapatikum ampui 45 pistettä, mutta Kim ampui pistettä paremmin ja voitti MM-hopeaa. Ilmapistoolissa Panichapatikumin finaali oli kilpailun paras, 101,0 pistettä.


title: Jakkrit Panichpatikum

text: Pekingin olympialaisten ammunnassa 2008 Panichpatikum oli seitsemäs 10 m ilmapistoolissa ja jäi tuloksella 679,0 (581+98,0) 3,0 pisteen päähän pronsista. 50 m pistoolissa hän oli 29:s ja jäi tuloksella 549 kymmenen pisteen päähän finaalista. Panichpatikum kilpaili olympiatasolla myös Atlantassa 1996, Ateenassa 2004 ja Lontoossa 2012.


title: Jakkrit Panichpatikum

text: Panichpatikum ammuttiin autoonsa 19. lokakuuta 2013. Hän oli vapaana takuita vastaan jouduttuaan heinäkuussa pidätetyksi perheväkivallasta epäiltynä.


title: Sandels (olut)

text: Sandels on suomalaisen Olvi-panimon olutmerkki. Nimi viittaa ruotsalaiseen sotamarsalkkaan ja kreiviin Johan August Sandelsiin (1764–1831), jonka kasvot on kuvattu oluen etiketissä. Hän nousi kuuluisuuteen torjuttuaan venäläisten hyökkäyksen Koljonvirran taistelussa, lähellä Iisalmea, jossa hänen nimeään kantavaa olutta nykyään valmistetaan. Sandels-olutta on valmistettu vuodesta 1971 lähtien. Olutta on saatavilla vaaleana lagerina sekä III-, että IV- (A) vahvuuksilla, joiden alkoholipitoisuudet ovat 4,7 prosenttia tai 5,3 prosenttia. Lisäksi on Sandels Vahva, jonka alkoholipitoisuus on 7,5 prosenttia. Aiemmin markkinoilla oli myös tumma lager (4,0 %) ja vehnäolut (4,7 %). Special Edition -oluet ovat täysmallasoluita ja ne valmistetaan Tartossa Virossa.


title: Sandels (olut)

text: Sandels-pulloissa ja -tölkeissä on lyhyitä tarinoita Johan August Sandelsin lausahduksista ja edesottamuksista sotatantereella.


title: Sandels (olut)

text: Sandels nousi vuonna 2015 Suomen arvostetuimmaksi olutbrändiksi "Markkinointi & Mainonta" -lehden ja Taloustutkimuksen vuosittaisessa Brändien arvostus -kyselyssä. Toiseksi jäi saman yrityksen Olvi-brändi ja kolmanneksi tuli Laitilan Kukko.


title: Singaporen jalkapallomaajoukkue

text: Singaporen jalkapallomaajoukkue edustaa Singaporea kansainvälisissä miesten jalkapallokilpailuissa ja sitä hallinnoi Singaporen jalkapalloliitto.


title: Singaporen jalkapallomaajoukkue

text: Parhaimmat saavutukset Singaporelta on Kaakkois-Aasian mestaruuskisoista, jonka joukkue on voittanut kolmesti (1998, 2005 ja 2007).


title: Singaporen jalkapallomaajoukkue

text: Pääkilpailija kansainvälisellä tasolla on sen rajanaapuri Malesia, ja viimeotteluissa näiden kahden maan välillä on syntynyt paljon draamaa.


title: Singaporen jalkapallomaajoukkue

text: Kaikki Singaporen maajoukkueen pelaajat pelaavat tällä hetkellä maan pääsarjassa, S.Leaguessa.


title: Singaporen jalkapallomaajoukkue

text: Viime vuosina maajoukkueessa on pelannut monia ulkomaisen syntyperän omaavia pelaajia.


title: Marco Spangenberg

text: Marco Spangenberg (S. 28. elokuuta 1980 Nastätten) on saksalainen pistooliampuja ja maailmanmestari.


title: Marco Spangenberg

text: Spangenberg voitti henkilökohtaisen ja joukkue maailmanmestaruuden Lahdessa 2002 25 m olympiapistoolissa. Hän voitti myös nuorten joukkuemestaruuden Barcelonassa 1998.


title: Polkkatukka

text: Polkkatukka on alkujaan 1920-luvulla syntynyt kampausmuoti, joka heijasteli yleistä naisen vapautumista pukeutumisessa ja ulkonäössä. Se oli lyhyt, joskus takaa šinglattu, lähes päänmyötäinen kampaus. Uuteen suosioon kampauksen nosti Vidal Sassoon 1960-luvulla, ja sen jälkeenkin sen suosio on aika ajoin kasvanut.


title: Polkkatukka

text: Kampaustyyliä ovat suosineet monet julkisuuden henkilöt, kuten Mary Quant, Jean Muir, Louise Brooks, Amanda Barrie, Cilla Black, Billie Davis, Juliette Gréco, Mireille Mathieu ja Rihanna.


title: Cliff Potts

text: Cliff Potts (oik. " Clifton Vandyke Potter", s. 5. tammikuuta 1942 Glendale, Kalifornia) on yhdysvaltalainen näyttelijä. Pottsin aktiiviura kesti 1960-luvun lopulta 1990-luvun loppuun.


title: Cliff Potts

text: Potts on vieraillut muun muassa sarjoissa "Alfred Hitchcock esittää", "Baywatch", "Dallas", "Ihmemies MacGyver", "Matlock", "Murhasta tuli totta" sekä "".


title: Norfolkinsaarenisorilli

text:
Norfolkinsaarenisorilli ("Zosterops albogularis") on uhanalainen varpuslintu.
Norfolkinsaarenisorilli kasvaa 14 cm pitkäksi, joten se on yksi suurikokoisimmista rillilajeista. Sillä on vaaleanvihreä pää ja rinta, lähes valkoinen kurkku ja ruosteenruskeat kupeet. Selkä on oliivinvihreä. Silmän ympärillä on selkeä valkoinen rengas.


title: Norfolkinsaarenisorilli

text: Norfolkinsaarenisorilli on endeeminen laji Norfolkinsaarsaarella Australian, Uuden-Seelannin ja Uusi-Kaledonian välissä. Lajia on nähty enää satunnaisesti vuosina 1978–2000.


title: Bruce Dern

text: Bruce MacLeish Dern (s. 4. kesäkuuta 1936 Chicago, Illinois, Yhdysvallat) on yhdysvaltalainen kahdesti Oscar-ehdokkuuden saanut näyttelijä. Hänet tunnetaan muun muassa rooleistaan elokuvissa "Vain unelmilla on siivet", "Hiljainen pako", "Katkera paluu", "Mestaruuskausi", "Julma maailma" ja "Monster – Aileen Wuornos". Elokuvasta "Katkera paluu" Dern sai ensimmäisen Oscar-ehdokkuutensa parhaasta miessivuosasta 1978. Vuonna 2013 hän sai parhaan miespääosan Oscar-ehdokkuuden elokuvasta "Nebraska".


title: Bruce Dern

text: Dern syntyi Chicagossa, Illinoisissa, Yhdysvalloissa tunnettuun sukuun; hänen isoisänsä oli poliitikko George Dern ja setänsä runoilija Archibald MacLeish. Hänen kummisetänsä oli Adlai Stevenson ja kummitätinsä Eleanor Roosevelt.


title: Bruce Dern

text: 1960-luvulla näyttelijä Diane Laddin kanssa naimisissa ollut Dern on näyttelijä Laura Dernin isä. He kaikki saivat marraskuussa 2010 tähdet Hollywood Walk of Famelle. Kyseessä oli ensimmäinen kerta, kun kolmelle saman perheen jäsenelle on myönnetty Hollywood Walk of Fame -tähdet samanaikaisesti.


title: Bruce Dern

text: Dern palkittiin Berliinin elokuvajuhlien Hopeisen karhulla roolistaan elokuvassa "Mestaruuskausi" vuonna 1983.


title: George Dern

text: George Henry Dern (8. syyskuuta 1872 – 26. elokuuta 1936) oli yhdysvaltalainen demokraattisen puolueen poliitikko. Hän toimi Utah'n kuvernöörinä vuosina 1925–1933 ja liittovaltion sotaministerinä 1933–1936.


title: George Dern

text: Dern on näyttelijä Bruce Dernin isoisä ja siten Laura Dernin isoisän isä.


title: Diane Ladd

text: Diane Ladd (s. 29. marraskuuta 1935) on yhdysvaltalainen näyttelijä. Hän on esiintynyt muiden muassa elokuvissa "Alice ei asu enää täällä" (1974), "Chinatown" (1974), "Grace Kelly – ruhtinattaren tarina" (1983), "Rambling Rose" (1991) ja "Joy" (2015).


title: Diane Ladd

text: Ladd on voittanut Golden Globen 1981 ja ollut ehdolla kolmen muun saajaksi. Hän voitti myös Baftan 1976 ja on ollut kolmesti ehdolla sekä Oscar- että Emmy-palkintojen saajaksi.


title: Diane Ladd

text: Ladd oli 1960-luvulla naimisissa Bruce Dernin kanssa. Ensimmäinen, vuonna 1961 syntynyt tytär hukkui tapaturmaisesti puolitoistavuotiaana. Vuonna 1967 syntynyt tytär Laura Dern on näyttelijä.


title: Niki Marty

text: Niki Marty (s. 13. lokakuuta 1973 Zürich Sveitsi) on sveitsiläinen pistooliampuja.


title: Niki Marty

text: Niki Marty saavutti MM-kilpailuista Lahdesta 2002 pronssia 25 m olympiapistoolissa tuloksella 688.3 (588+100.3). Hän jäi voittajasta Marco Spangenbergistä 2.6 pistettä.


title: Jean-Charles Pichegru

text: Jean-Charles Pichegru (16. helmikuuta 1761 Arbois, Juran departementti, Ranska – 5. huhtikuuta 1804 Pariisi) oli ranskalainen kenraali suuren vallankumouksen ajalla. Hän johti Itävallalle kuuluneiden Alankomaiden ja Hollannin valtausta, liittoutui myöhemmin salaa vastavallankumouksen kannattajien kanssa ja suunnitteli hyökkäyksen Napoleon Bonapartea vastaan. Hänen nimensä on kaiverrettu Pariisin Riemukaareen.


title: Jean-Charles Pichegru

text: Pichegru osallistui sotilasuransa alkuvaiheissa Yhdysvaltain vapaussotaan ja nousi nopeasti uralla Ranskan vallankumouksen aikana tasavallan kannattajien puolella. Hän osoitti heti ensimmäisistä taisteluista alkaen päättäväisyyttä ja taktista neuvokkuutta.


title: Jean-Charles Pichegru

text: Palveltuaan 1792 esikuntatehtävissä Pichegru kohosi muun muassa Louis Antoine de Saint-Justin ja Robespierren tukemana Reinin ja Moselin armeijakuntien ylipäälliköksi vuoden 1793 lopussa. Tässä tehtävässä hänen erityisenä ansionaan pidetään joukkojen esimerkillistä kuria. Pichegru sai kunnianimen ”Isänmaan pelastaja” ("Sauveur de la Patrie") tukahdutettuaan joukkoineen vallankumouksen vuonna III "germinal"-kuun 12. päivän kansannousun (1. huhtikuuta 1795). Sen jälkeen hän sai komentoonsa Reinin, Pohjoisen sekä Sambren ja Meusen armeijat. Hänen sotilasuransa viimeiseksi urotyöksi jäi uhkarohkea Reinin ylitys sekä Mannheimin valloitus syyskuussa 1795.


title: Jean-Charles Pichegru

text: Ylipäällikön asemassaan Pichegru piti yllä suhteita kuninkaanvallan kannattajiin. Hän otti vastaan heidän edustajansa hänelle Condén prinssin nimissä tarjoaman salaisen tehtävän saattaa armeijansa yhteen maanpakolaisten kokoamien joukkojen kanssa. Tarkoituksena oli julistaa Ludvig XVIII kuninkaaksi ja marssia pääkaupunkiin. Suunnitelma epäonnistui, ja Pichegru joutui eroamaan 1796. Hän tuli kuitenkin valituksi Viidensadan neuvostoon 1797 kuningasmielisten johtajana.


title: Jean-Charles Pichegru

text: Pichegru suunnitteli vielä samana vuonna syyskuun eli "fructidor"-kuun vallankaappauksen, mutta hänet pidätettiin ja karkotettiin 14 muun päätekijän kanssa Ranskan Guayanaan. Muut osalliset, kuten esimerkiksi Carnot ja Vaublanc, pakotettiin poistumaan maasta.


title: Jean-Charles Pichegru

text: Pichegru pääsi karkotuspaikasta Surinameen, sieltä toukokuussa 1798 Lontooseen ja edelleen Saksaan. Elokuussa 1803 Pichegru saapui Pariisiin bretagnelaisen vastarintamiehen ja jakobiinin Georges Cadoudalin kanssa johtaakseen kuningasmielisiä Napoleon Bonapartea vastaan. Hänet kuitenkin kavallettiin ja pidätettiin 28. helmikuuta 1804. Huhtikuun alussa hänet löydettiin kuolleena sellistään Templen vankilassa, nähtävästi hirttäytyneenä. Väitettiin, että hänet olisi surmattu Bonaparten käskystä, mutta tarinaa ei ole voitu todentaa.


title: Archibald MacLeish

text: Archibald MacLeish (7. toukokuuta 1892 – 20. huhtikuuta 1982) oli yhdysvaltalainen runoilija ja näytelmäkirjailija. Hän voitti kolme Pulitzeria ja toimi kongressin kirjastonhoitajana vuosina 1939–1944.


title: Archibald MacLeish

text: MacLeish sai Presidential Medal of Freedomin vuonna 1977 ja eli 89-vuotiaaksi. Hänet muistetaan modernistisesta tyylistä ja varsinkin runosta ”Ars Poetica” (1925).


title: Archibald MacLeish

text: Suomessa MacLeishin näytelmistä on esitetty "Jobin tarinaa" Turun kaupunginteatterissa 1960–1961.


title: Joseph J. DioGuardi

text: Joseph J. DioGuardi (s. 20. syyskuuta 1940) on yhdysvaltalainen republikaanisen puolueen poliitikko. Hän syntyi albanialaisille vanhemmille New Yorkissa ja valmistui Fordhamin yliopistosta.


title: Joseph J. DioGuardi

text: DioGuardi istui Yhdysvaltain edustajainhuoneen jäsenenä New Yorkin osavaltion 20. vaalipiiristä vuosina 1985–1989.


title: Joseph J. DioGuardi

text: DioGuardi ei ole onnistunut pääsemään kongressiin uudelleen. Hän on lauluntekijä Kara DioGuardin isä.


title: Antero Havola

text: Akseli Antero Havola (16. huhtikuuta 1911 Mikkeli – 9. joulukuuta 1998 Williamsburg, Virginia, Yhdysvallat) oli Yhdysvaltain armeijan everstiluutnantti ja naparetkeilijä. Vuodenvaihteessa 1960−1961 hän johti ensimmäistä amerikkalaista maaretkikuntaa, joka saavutti etelänavan. Se oli kaikkien aikojen kuudes etelänavalle maitse saapunut retkikunta.


title: Antero Havola

text: Antero Havola eli lapsuutensa Kiteellä, jossa isä, agronomi Aksel Havola, työskenteli maatalouskonsulenttina. Antero Havola valmistui Kadettikoulusta ja avioitui ylioppilas Annikki Joensuun kanssa. Pariskunta sai neljä lasta: Kerttu Annikki 1938, Antti Arvo 1940, Olli Tuomas Ontrei 1943 sekä Marjatta Outi 1944.


title: Antero Havola

text: Luutnantti Antero Havola osallistui talvisotaan Kannaksen armeijan esikunnassa Imatralla sekä 20. talouskomppanian päällikkönä Karjalankannaksella. Jatkosodan alussa Havola toimi kenraalimajuri Hjalmar Siilasvuon komentaman III armeijakunnan huoltopäällikkönä sekä myöhemmin kenraalimajuri Väinö Palojärven komentaman divisioona J:n huoltopäällikkönä Kiestingissä. Hänet ylennettiin majuriksi vuonna 1942.


title: Antero Havola

text: Vuoden 1944 torjuntataisteluissa Karjalankannaksella Havola toimi kenraalimajuri Aaro Pajarin komentaman 3. divisioonan huoltopäällikkönä. Välirauhan jälkeen Havola vastasi lyhyen aikaa päämajassa asekätkentäoperaation yleishuollosta. Komennus jäi lyhyeksi, koska kenraali Pajari halusi entisen huoltopäällikkönsä mukaansa Lapin sotaan. Havola joutui asekätkentäjutun vuoksi pakenemaan Ruotsiin. Hän pääsi Marttisen miesten mukana Yhdysvaltoihin, jossa hän vuonna 1947 värväytyi Yhdysvaltain armeijaan. Yhdysvaltain kansalaisuuden hän sai vuonna 1950. Hänet ylennettiin vakinaisen väen kapteeniksi vuonna 1951.


title: Antero Havola

text: Antero Havola toimi Yhdysvaltain maavoimien talvisodankäynnin ja talvikuljetusten asiantuntijana. Korean sodassa hän toimi Pusanin kaupungin satamakomppanian päällikkönä ja viimeiset kolme kuukautta autopataljoonan huoltoupseerina Inchonissa.


title: Antero Havola

text:
Vuonna 1958 Havola määrättiin rekijunakomppanian päälliköksi Grönlantiin. Hänen tehtävänään oli tarvikkeiden kuljetus rannikolta jäätikön sisään rakenteilla olevaan Camp Centuryn tukikohtaan.
Havola ylennettiin majuriksi vuonna 1958.


title: Antero Havola

text: Seuraavana vuonna Havola komennettiin laivaston käyttöön Etelämantereelle hoitamaan arktisia kuljetuksia. Hänen tehtävänään oli kuljettaa Little American tutkimusasemalta 37 tonnin suuria Caterpillar-puskutraktoreita rannikolta 900 kilometrin päässä olevalle Byrdin asemalle. Traktoreiden lopullinen määränpää oli etelänapa.


title: Antero Havola

text: Kaksi traktorijunaa lähti Havolan komennossa 1 300 kilometrin matkalle Byrdin tukikohdasta kohti etelänapaa joulukuun 8. päivänä 1960. Matkan alussa retkikunta joutui ankaraan lumimyrskyyn. Joulun jälkeen retkikunta joutui jäähalkeamien saartamaksi. Vaarallisesta tilanteesta selvittiin lentotiedustelun avulla. Retkikunta saapui onnellisesti etelänavalla sijaitsevalle Yhdysvaltain Amundsen-Scottin tutkimusasemalla tammikuun 11. päivänä. Myöhemmin Etelämantereelta nimettiin 60 km pitkä lumen peittämä jyrkänne Havolan jyrkänteeksi. Hänen johtamansa traktoriretkikunta kulki sen pohjoispuolelta 25. joulukuuta 1960.


title: Antero Havola

text: Etelänaparetken jälkeen Antero Havola määrättiin Kaliforniaan Rio Vistassa sijaitsevan maavoimien laivavarikon komentajaksi. Hänet ylennettiin everstiluutnantiksi vuonna 1963. Vuosina 1964−1967 Antero Havola toimi kuljetusupseerina Länsi-Saksassa Stuttgartin lähellä. Hän siirtyi eläkkeelle vuonna 1968.


title: Uskonnollinen väkivalta

text: Uskonnollisella väkivallalla viittaa väkivaltaiseen käyttäytymiseen, jonka kohteena tai motiivina on uskonto. Tähän lukeutuu muun muassa uskonnollisiin instituutioihin, henkilöihin tai esineisiin kohdistuva väkivalta sekä väkivalta, jonka motiivina ovat joko väkivallan käyttäjän tai sen kohteen uskonnolliset käsitykset tai ominaisuudet. Uskonnollisella väkivallalla ei viitata ainoastaan uskonnollisten ryhmien harjoittamaan väkivaltaan, vaan myös sekulaarien ryhmien uskonnollisia rymiä kohtaan harjoittamaan uskonnon motivoimaan väkivaltaan.


title: Uskonnollinen väkivalta

text: Suomen evankelis-luterilainen kirkko kutsuu uskonnollisten yhteisöjen sisällä harjoitettavaa uskonnollista väkivaltaa "hengelliseksi väkivallaksi" ja määrittelee sen tarkoituksen olevan "toisen ihmisen elämänkatsomuksen, elämäntavan tai mielipiteiden nujertaminen".


title: Uskonnollinen väkivalta

text: Laajemmassa mielessä uskontoihin ja aatteisiin liittyvää väkivaltaisuutta ovat tarkastelleet esimerkiksi ranskalainen yhteiskuntafilosofi René Girard, niin ikään ranskalainen journalisti ja tutkija Regis Debray ja amerikkalainen psykoanalyytikko Ruth Stein.


title: Uskonnollinen väkivalta

text: Suomen evankelis-luterilaisen kirkon yhteiskunnallisen työn väkivaltatyöryhmä määritteli hengellisen väkivallan käsitteen ensimmäisen kerran 1980-luvulla. Sen mukaan hengellinen väkivalta on uskonnollissävytteistä käyttäytymistä, jolla pyritään murtamaan tai nujertamaan uskonnollisin uhkauksin, vaatimuksin tai pakottein toisen ihmisen elämänkatsomus, elämäntapa tai mielipide. Määritelmä ei anna täyttä kuvaa uskonnollisen väkivallan ongelman monimuotoisuudesta, sillä siihen liittyy paljon piiloon jääviä menetelmiä. Niitä ei aina osata tunnistaa. Väkivaltaa käyttävään ja siten haitalliseen uskonnolliseen ryhmään kuuluva ei lisäksi itse aina ymmärrä olevansa sellaisen jäsen.


title: Uskonnollinen väkivalta

text: Usein hengellisen väkivallan riskejä nähdään ensi sijassa valtakirkkojen ulkopuolella toimivissa niin sanotuissa vapaissa suunnissa ja karismaattisissa liikkeissä sekä uusissa uskonnollisissa liikkeissä. Päähuomio on lisäksi varsinkin viranomaistaholla usein kiinnitetty ensi sijassa maahanmuuttajien meille vieraiden uskontojen väkivaltaisiin piirteisiin, mutta tuttujen lahkojen ja liikkeiden piirissä tapahtuva väkivalta on jäänyt tunnistamatta.


title: Uskonnollinen väkivalta

text: Sokeus uskontoja koskevien kysymysten käsittelyssä on ilmennyt myös mediassa, jossa uskontoja kohdellaan usein silkkihansikkain. Esim. päätoimittaja Mikael Pentikäinen ja toimittaja Johanna Korhonen ovatkin vaatineet medialta asiantuntevampaa ja kriittisempää otetta uskontojen käsittelyyn.


title: Uskonnollinen väkivalta

text: Uskonnollisen väkivallan tutkijat ja ihmisoikeuskysymysten asiantuntijat ovat tunnistaneet väkivaltaa myös evankelisluterilaisen kirkon hengellisessä työssä, seurakunnissa työyhteisöinä sekä kirkon sisällä toimivissa herätysliikkeissä.


title: Uskonnollinen väkivalta

text: Suomen evankelis-luterilainen kirkko on julkisesti ilmoittanut, että se ei hyväksy minkäänlaista hengellistä painostusta eikä väkivaltaa kirkon piirissä. Kirkko teetti vuonna 1991 selvityksen hengellisen väkivallan yleisyydestä. Vuonna 1995 Suomen mielenterveysseura ja Kirkon tutkimuskeskus julkaisivat yhteistyönä laatimasna tutkimuksen Uskonnon kahdet kasvot – Mielenterveyden tuki vai taakka.


title: Uskonnollinen väkivalta

text: Uskonnollista väkivaltaa on tunnistettu evankelis-luterilaisen kirkon sielunhoidollisessa työssä sekä varsinkin joissakin kirkon sisäisissä ryhmittymissä. Suomen ev. lut. Kansanlähetyksen johto pyysi joitakin vuosia sitten julkisesti anteeksi yhteisön piirissä harjoitettua hengellistä väkivaltaa. Erityisen paljon väkivaltaa on Tanja Kukkulan Turun yliopistossa tekemän haastattelututkimuksen mukaan koettu toisaalta Jehovan todistajien piirissä, ja toiseksi eniten kirkon suurimman herätysliikkeen vanhoillislestadiolaisuuden piirissä. Samansuuntaisia tuloksia sai myös Aila Ruoho pro gradu -tutkimuksessaan Helsingin yliopiston käytännöllisen teologian laitoksella.


title: Uskonnollinen väkivalta

text: Vanhoillislestadiolaisuuden väkivalta on konkretisoitunut erityisesti kahteen kysymykseen: liikkeen sielunhoidollisena menetelmänä soveltamaan hoitokokousmenettelyyn sekä ehkäisykieltoon. Hoitokokouskäytäntöä on pidetty alistavana kollektiivisena väkivaltana, ja ehkäisykiellon on katsottu rajoittavan perustuslain takaamia itsemääräämisoikeuksia. Hoitokokouskäytäntöä ovat kritisoineet sekä liikkeeseen kuuluvat että ulkopuoliset tahot.


title: Uskonnollinen väkivalta

text: Vuonna 2009 Ihmisoikeusliitto käynnisti selvityksen vanhoillislestadiolaisuuden ihmisoikeusloukkauksista, erityisesti ehkäisykiellosta. Liitto julkisti 4.3.2009 taustamuistion, jossa ihmisoikeusjuristit totesivat liikkeen ehkäisykiellon loukkaavan ihmisoikeuksia.


title: Uskonnollinen väkivalta

text: Sosiaali- ja terveysministeriön alainen Tasa-arvoasiain neuvottelukunta (TANE) huomautti lausunnossaan 2009, että laissa turvattu uskonnonvapaus ei anna uskonnolliselle yhteisölle oikeutta rajoittaa jäsentensä ihmisoikeuksia. TANEn mukaan uskonnollisten johtajien auktoriteetti ja yhteisön paine eivät jätä lestadiolaiselle naiselle tosiasiallista mahdollisuutta päättää omasta kehostaan ja seksuaalisesta itsemääräämisoikeudestaan.


title: Uskonnollinen väkivalta

text: Vuonna 2009 silloinen arkkipiispa Jukka Paarma kehotti vanhoillislestadiolaista herätysliikettä, joka toimii Suomen luterilaisen kirkon sisällä, tekemään selvityksen hoitokokouksiin liittyvästä mahdollisesta painostuksesta. Tutkimustiedon tarve oli todettu myös tutkijoiden ja kirkollisen median taholla. Paarma korosti kirkon kantana: ”On tärkeää, ettei hengellistä painostusta tai väkivaltaa hyväksytä. Tällöin luottamusta lisää se, että menneisyyden ongelmat käsitellään rehellisesti ja avoimesti. Erityinen suoja on annettava niille, jotka ovat kokeneet joutuneensa hengellisen painostuksen kohteeksi.” Vanhoillislestadiolaisuuden johto ei ole pitänyt selvitystä tarpeellisena.


title: Uskonnollinen väkivalta

text: Vuonna 2010 Lapin yliopisto käynnisti tutkimushankkeen, jonka yhtenä osana laadittiin perinpohjainen tutkimus hoitokokouksista. YTT Aini Linjakummun tutkimus Haavoittunut yhteisö ilmestyi vuonna 2012.


title: Uskonnollinen väkivalta

text: Syksyllä 2011 SRK:n johtokunta julkaisi lehdistötiedotteen, jossa se ilmoitti pahoittelevansa hoitokokousten yhteydessä esiintyneitä opillisia harhoja ja väärinkäytöksiä. SRK:n johtokunnan puheenjohtaja Olavi Voittonen ilmoitti, että hoitokokouksia ei ole syytä pahoitella, ja liikkeen sielunhoitokäytäntöjä on edelleen tarkoitus jatkaa. ”Liike ei voi jatkossakaan välttyä siltä, että jotkut voivat kokea tällaisen sielunhoidon negatiivisesti”, totesi Voittonen Kotimaa24:n haastattelussa.


title: Uskonnollinen väkivalta

text: Vuonna 2009 arkkipiispa Paarma kehotti vanhoillislestadiolaisen liikkeen johtoa kiinnittämään huomiota myös molempien sukupuolten osallistuuteen ja oikeuksiin herätysliikkeessä. Kirkon tasa-arvoasiaiain neuvottelukunta ja Kirkon ihmisoikeuskysymysten neuvottelukunta KION ovat kumpikin käsitelleet vanhoillislestadiolaisuuden ihmisoikeusongelmia ja laatineet kysymyksestä lausunnon arkkipiispalle vuonna 2009 (KION:in sihteerin lausunto Turun yliopiston seminaarissa 9.3.2010). Lausuntoa ei ole kuitenkaan julkistettu. KIONin puheenjohtaja, Tampereen hiippakuntadekaan Ari Hukari on haastattelussaan Kotimaa24:ssä ilmoittannut, että KION katsoo, että lestadiolaisten ehkisykielto loukkaa ihmmisoikeuksia. Ari Hukarin mukaan KION on neuvottelukunta, jolla ei ole asemaa lausua julkisuuteen kirkon kantaa. Sen tehtävä on valmistella asioita kirkkohallitukselle, joka lausuu asiasta kirkon virallisen kannan. Enempää Kirkkohallitus kuin piispatkaan eivät kuitenkaan ole ottaneet kantaa asiaan.


title: Uskonnollinen väkivalta

text: Suomen evankelis-luterilaisen kirkossa toimi vuoteen 2011 saakka Kirkon ihmisoikeuskysymysten neuvottelukunta(KION), joka on pyrkinyt edistämään hengellisen väkivallan tunnistamista ja siitä tiedottamista sekä antanut lausuntoja.


title: Uskonnollinen väkivalta

text: KIONin toiminta päätettiin lakkauttaa jäsenten omasta aloitteesta vuoden lopussa 2011. Tähän lienee ollut ilmeisimpänä syynä resurssien puute. Kun kirkon ihmisoikeus- ja rauhantyön sihteerin työ oli päättynyt, ei tarvittavia valmisteluresursseja KION:n käyttöön olisi ollut enää käytettävissä. Lisäksi asiantuntijajäsenet keivät kokeneet työtä mielekkääksi. Samalla he totesivat, että vaativin KION:lta kesken jäänyt tehtävä on kirkon omien sisäisten ihmisoikeuskysymysten käsittely. Niiden tarkasteluun tulisi löytää kirkon ulkopuolinen yhteistyötaho.


title: Uskonnollinen väkivalta

text: Suomen evankelis-luterilaisissa seurakunnissa ei tiettävästi toistaiseksi ole erityisesti suljetuissa uskonnollisissa yhteisöissä kärsimään joutuneille tai hengellistä väkivaltaa kokeneiden tukemiseen koulutettuja asiantuntijoita.


title: Uskonnollinen väkivalta

text: Tietokirjailija ja konsultti Aila Ruoho, joka on tutkinut uskonnollista väkivaltaa, on organisoinut Lohjalla vertaistukea seurakunnan piirissä järjestetyissä säännöllisissä vertaistukitapaamisissa.


title: Uskonnollinen väkivalta

text: Uskonnollista väkivaltaa kokeneiden tukiyhdistyksenä toimii Uskontojen uhrien tuki ry"." UUT järjestää vertaistukiryhmiä ja seminaareja, julkaisee Muutos-lehteä ja pyrkii lausunnoillaan vaikuttamaan yhteiskunnassa niin, että uskonnollista väkivaltaa voidaan entistä paremmin tunnistaa ja torjua sekä saada voimavaroja ja asiantuntemusta väkivallasta kärsineiden tukemiseksi.


title: Uskonnollinen väkivalta

text: Väkivaltaa ja muuta kärsimystä eri hengellisissä yhteisöissä kokeneille on tarjolla vertaistukea lähinnä vapaaehtoistyön pohjalta käynnistettynä tukitoimintana sekä Internetin keskustelupalstoilla. Joitakin esimerkkejä vertaistukipalveluista:


title: Uskonnollinen väkivalta

text: Tutkimusten mukaan uskonnolliset tekstit voivat yllyttää väkivaltaan. Ihmiset kansallisuudesta ja uskonnollisuudesta riippumatta reagoivat tapahtumiin hyökkäävämmin silloin, kun he uskovat aggression oikeutetuksi. Ihmisillä on taipumus totella auktoriteetteja vaikka tottelemisesta seuraisi suurta kärsimystä. Ihmiset ovat myös ryhmäkuntaisia ja ryhmän rajalle loppuu myös moraali. Yhteisöön kuuluminen on ihmisille elinehto. Erityisesti miehet ovat taipuvaisia puolustautumaan väkivaltaisesti muita ryhmiä vastaan riippumatta toiminnan järkiperäisyydestä.


title: Uskonnollinen väkivalta

text: Richard Dawkins kertoo kirjassaan "Jumalharha" tutkimuksesta, jossa israelilaiset lapset lukivat, kuinka Raamatun kertomuksessa israelilaiset Joosuan johdolla hyökkäsivät Jerikoon ja tappoivat kaikki kaupungin asukkaat. Yli 65 prosenttia hyväksyi kansanmurhan ja perusteli sitä uskonnollisilla syillä (Jumala käski tehdä niin, uhrit elivät juutalaisille luvatulla maalla ja niin edelleen). 26 prosenttia ei hyväksynyt murhaamista ja perusteli tätä muilla syillä: esimerkiksi eläimet, jotka tapettiin kaikkien ihmisten mukana, olisi pitänyt jättää sotasaaliiksi. Toinen oppilas totesi samaa omaisuudesta. Kolmas totesi että arabit ovat epäpuhtaita, joten epäpuhtaalle maalle meneminen tekee epäpuhtaaksi ja langettaa saman kirouksen israelilaisten päälle. Sama teksti esitettiin uudelleen, mutta nimet muutettiin kiinalaisiksi ja 3 000 vuotta vanhaksi tapahtumaksi. Tällöin vain seitsemän prosenttia hyväksyi kansanmurhan, mutta jopa 75 ei hyväksynyt sitä.


title: Vuokatti Ski Team

text: Vuokatti Ski Team Kainuu ry on sotkamolainen hiihtoseura. Erityisesti se on menestynyt viestihiihdossa. Seurassa on hiihtänyt useita suomalaisia huipputason maastohiihtäjiä.


title: Vuokatti Ski Team

text: Vuokatti Ski Team perustettiin vuonna 1995 omaksi osastokseen Sotkamon Jymyn alaisuuteen Hannu Koivusalon aloitteesta. Tuolloin siihen liittyi muista seudun hiihtoseuroista Markku Lesonen, Esa Romppainen ja Janne Immonen. Neljän miehen muodostama viestijoukkue voitti heti ensiyrittämällään SM-kultaa miesten viestissä. Seuraavana talvena ryhdyttiin harjoittamaan naistoimintaa, kun Kajaanin Hiihtäjistä tuli reilun viestijoukkueellisen verran naisia. Vuonna 1999 Vuokatti Ski Team rekisteröityi omaksi seurakseen nimellä "Vuokatti Ski Team Kainuu".


title: Vuokatti Ski Team

text: Lähde


title: Salomonsaarten jalkapallomaajoukkue

text: Salomonsaarten jalkapallomaajoukkue edustaa Salomonsaaria kansainvälisissä miesten jalkapallokilpailuissa. Sitä hallinnoi Salomonsaarten jalkapalloliitto.


title: Salomonsaarten jalkapallomaajoukkue

text: Salomonsaaret yllätti vuoden 2004 Oseanian-mestaruuskilpailuissa (jotka toimivat myös MM-kilpailuiden karsintoina) pelaamalla jatkolohkossa tasan 2–2 Australian kanssa. Tasapelin myötä joukkue nousi toiseksi ohi Uuden-Seelannin ja sai paikan mestaruusottelussa Australiaa vastaan. Vaikka Salomonsaaret hävisikin molemmat ottelunsa Australialle (5–1 ja 6–0), sijoittuminen maanosan toiseksi oli merkittävä saavutus pienelle saarivaltiolle.


title: Salomonsaarten jalkapallomaajoukkue

text: Salomonsaaret sai toisen mahdollisuuden Australiaa vastaan kaksiosaisessa otteluparissa syyskuussa 2005. Tällä kertaa voittaja pääsisi pelaamaan kaksiosaisen otteluparin Conmebolin viidenneksi sijoittunutta vastaan panoksena pääsy vuoden 2006 MM-kilpailuihin. Salomonsaaret hävisi kuitenkin ottelunsa luvuin 7–0 ja 2–1, joista jälkimmäinen oli kotiottelu.


title: Salomonsaarten jalkapallomaajoukkue

text: Salomonsaarille oli pettymys pudota vuoden 2010 MM-kilpailuiden karsinnoista etenkin kun joukkuetta oli pidetty ykköshaastajana Uutta-Seelantia vastaan kilpailussa Oseanian karsintapaikasta. Salomonsaaret aloitti karsinnat hyvin voittaen jokaisen ottelunsa karsintalohkossaan ja joukkue näytti vahvasti olevan matkalla pudotuspelivaiheeseen, mutta tappiot Uutta-Kaledoniaa ja Vanuatua vastaan pudottivat joukkueen jatkosta.


title: Salomonsaarten jalkapallomaajoukkue

text: Salomonsaaret on noussut esille maanosan vahvimpana beachfutismaana, ja se oli mukana vuosien 2006 ja 2007 beachfutiksen MM-kilpailuissa.


title: Kiristysside

text: Kiristysside on pikaensiapu amputoituneelle raajalle. Sen tarkoitus on tilapäisesti ehkäistä valtimoiden toiminta menetetylle tai runsaasti verta vuotavalle alueelle. Tämä tehdään tukkimalla raajaan menevä valtimo raajaa edeltävästä taitekohdasta. Sidettä ei ole suositeltavaa käyttää yli kahta tuntia. Kiristysside tulisi asettaa aina lähimmän nivelen yläpuolelle eli jos vuoto on ranteessa, tulisi kiristysside asettaa kyynärpään yläpuolelle. Sama koskee muitakin raajoja. Jos vuoto on nilkassa, tulisi kiristysside asettaa polven yläpuolelle. Kiristyssiteeksi kelpaa oikean siteen lisäksi mikä tahansa kangas, myös naru.


title: Kiristysside

text: Jos runsas verenvuoto jatkuu kaikista muista tyrehdyttämisyrityksistä huolimatta, voi pakkotilanteessa joutua asettamaan kiristyssiteen suoraan vuotokohdan yläpuolelle. Nivelistä tukittuna verenvuodon estäminen on tehokkaampaa, mutta suoraan yläpuolelle laittaminen vähentää verenvuotoa nopeammin. Kiristysside ei kuitenkaan tukahduta luunmurtuman yhteydessä vuotoa luun sisältä, joten raajan pitää edelleen olla kohoasennossa.


title: Kiristysside

text: Esimerkiksi Yhdysvaltain armeijassa kiristysside kuuluu taisteluvarustukseen.


title: Leo Brunila

text: Leo Viktor Brunila (23. kesäkuuta 1894 Kymi – 16. joulukuuta 1959) oli suomalainen jääkärieversti. Hänen vanhempansa olivat luotsi Viktor Brunila ja Aliisa Autio. Hänet vihittiin avioliittoon vuonna 1923 Elma Juseliuksen kanssa. Hän toimi ennen Saksaan lähtöään virkailijana henkivakuutusyhtiö Suomen pääkonttorissa.


title: Leo Brunila

text: Hän kävi viisi luokkaa Kotkan suomalaista yhteiskoulua ja Suomen liikemiesten kauppaopiston vuosina 1912 – 1915. Hän suoritti sotakoulun B-kurssin Libaussa vuonna 1917. Hän teki opintomatkoja sotainvalidien huoltoa ja koulutuskysymyksiä ajatellen ensin vuonna 1940 Saksaan ja myöhemmin vuosina 1945 ja 1946 Ruotsiin.


title: Leo Brunila

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 24. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Leo Brunila

text: Hän saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 1. Jääkärirykmentin 1. jääkäripataljoonan 2. komppaniaan, mutta hänet siirrettiin komppanian mukana 2. jääkärirykmentin 6. jääkäripataljoonaan, jossa komppanian järjestysnumeroksi tuli kolme. Hän osallistui sisällissodassa taisteluihin Kalevankankaalla ja Tampereella, missä haavoittui pahasti 4. huhtikuuta 1918.


title: Leo Brunila

text: Sisällissodan jälkeen hänet määrättiin 11. lokakuuta 1918 Turun ja Porin läänin 2. kutsuntapiirin apulaissotakomissaarioksi, josta edelleen 1. maaliskuuta 1919 Vaasan läänin 3. kutsuntapiirin päälliköksi. Porin rykmentin oikeusupseeriksi hänet nimitettiin 5. toukokuuta 1920 ja 1. tammikuuta 1921 alkaen Oulun läänin 1. kutsuntapiirin päälliköksi, josta tehtävästä hänet siirrettiin Hämeen kutsuntapiirin päälliköksi 1. heinäkuuta 1923. Puolustusministeriön kutsunta-asiaintoimiston päällikkyyden hän otti vastaan 25. toukokuuta 1928.


title: Leo Brunila

text: Kutsuntalaitoksen keskuslautakunnan sotilasjäsenenä hän toimi vuosina 1934 – 1939 ja vapaussodan invalidien liiton johtokunnan jäsenenä hän toimi vuosina 1924 – 1959. Jääkäriliiton johtokunnan varajäsenenä hän toimi vuonna 1935 sekä Jääkärikotisäätiön hallituksen jäsenenä vuosina 1935 – 1949. Helsingin raastuvanoikeuden ylimääräisenä neuvosmiehenä hän toimi vuosina 1949 – 1950. Asevelvollisten lainsäädännön uusimiskomitean jäsenenä hän istui vuonna 1941, Sosiaaliministeriön asettaman sotaorpojen ja –leskien työhuoltokysymyksiä käsitelleen neuvottelukunnan jäsenenä hän toimi vuosina 1943 – 1946. Kiipulasäätiön hallintoneuvoston jäsenenä hän toimi vuonna 1945, Invalidien lakisääteistä huoltoa tutkineen komitean jäsenenä hän toimi vuosina 1945–1946.


title: Leo Brunila

text: Talvisotaan hän osallistui puolustusministeriön että Puolustusvoimain pääesikunnassa Asevelvollisasiain toimiston päällikkönä. Jatkosotaan hän osallistui samoissa tehtävissä sekä sotainvalidien työhuoltoviraston johtajana vuosina 1942 – 1944.


title: Leo Brunila

text: Sotien jälkeen hän jatkoi edelleen samoissa tehtävissä vuoteen 1946, jolloin siirtyi Keskuskauppakamarin avustusten tarkastuslautakunnan sihteeriksi, josta toimesta siirtyi vuonna 1947 Rauta- ja Konekauppiaat ry:n asiamieheksi, missä tehtävässä oli vuoteen 1959.


title: Karl Dahlman

text: Karl Rafael Dahlman (15. lokakuuta 1897 Helsinki – 6. tammikuuta 1922) oli helsinkiläinen jääkäri ja heimosoturi. Hän osallistui vapaussotaan sekä lukuisiin heimosotiin. Karl Dahlmanin vanhemmat olivat liikemies Karl August Dahlman ja Ida Nordström.


title: Karl Dahlman

text:
Karl Dahlman liittyi vapaaehtoisena Saksan jääkäripataljoona 27:n 3. komppaniaan 7. maaliskuuta. Hän osallistui Saksan itärintaman Misse-joen ja Aa-joen taisteluihin.
Jääkärijefreitteriksi ylennetty Karl Dahlman saapui kotimaahan jääkärien etujoukon mukana 18. helmikuuta 1918. Dahlman määrättiin päälliköksi Virtain pataljoonan 1. komppaniaan. Myöhemmin hänet siirrettiin Pohjois-Pohjanmaan rykmentin 3. pataljoonan 3. komppanian päälliköksi. Dahlman taisteli komppaniansa mukana Vaskivedellä, Kurussa, Teiskossa, Viljakkalassa, Ylöjärvellä, Epilän-Tampereen taisteluissa ja Karkussa sekä Savon rintamalla.


title: Karl Dahlman

text: Vapaussodan jälkeen Karl Dahlman jatkoi palvelustaan samassa joukko-osastossa komppanianpäällikkönä. Hän siirtyi 9. heinäkuuta jääkärikapteeni Toivo Kuisman retkikuntaan, jossa määrättiin joukkueenjohtajaksi 2. komppaniaan. Kuisman retkikunnassa Dahlman palveli 15. marraskuuta 1918 asti ja osallistui taisteluihin Viesungissa ja Vuokkiniemellä. Dahlman liittyi joukkueenjohtajaksi Viron vapaussotaan matkaavaan Pohjan poikain rykmentin II pataljoonan 5. komppaniaan. Viron armeijassa Dahlman sai vänrikin arvon. Karl Dahlman osallistui Pohjan Poikien mukana taisteluihin Valkissa ja Marienburgissa sekä Petserissä. Hän haavoittui Kirovon kartanon valtauksessa 21. maaliskuuta 1919 ja palasi Suomeen. Toivuttuaan saamistaan vammoista Dahlman liittyi 25. kesäkuuta 1919 Aunuksen retkikuntaan ja sijoitettiin joukkueenjohtajaksi sen 2. rykmentin III pataljoonan 3. komppaniaan. Aunuksen retkikunnassa Dahlman osallistui taisteluihin Säämäjärvellä. Hän palveli retkikunnassa 23. elokuuta 1919 asti. Tämän jälkeen Dahlman jatkoi taisteluita Inkerin vapaajoukoissa, joihin hän liittyi 5. lokakuuta 1919. Dahlman sijoitettiin tiedusteluosaston päälliköksi Pohjois-Inkerin rykmenttiin, jonka mukana hän otti osaa Petroskajan taisteluun. Pohjois-Inkerin rykmentissä Karl Dahlman palveli 18. joulukuuta 1919 asti, jonka jälkeen hän astui Suomen armeijan palvelukseen ja sijoitettiin vääpeliksi Terijoen rajavartiopataljoonan 12. komppaniaan, joka myöhemmin liitettiin Käkisalmen läänin rykmenttiin. Hänet siirrettiin 26. huhtikuuta 1921 Savon jääkärirykmentin 3. komppanian vääpeliksi. Karl Dahlman erosi armeijasta 31. lokakuuta 1921. Dahlman liittyi nyt joukkueenjohtajaksi Repolan pataljoonaan ja otti osaa Porajärven taisteluun, jossa hän haavoittui 28. joulukuuta 1921. Karl Dahlman menehtyi saamiinsa haavoihin 6. tammikuuta 1922. Jääkärivääpeli, Viron armeijan vänrikki Karl Dahlman on haudattu Viipuriin.


title: Vampire Hunter D

text: Vampire Hunter D on Hideyuki Kikuchin luoma kaukaiseen, vuoden 12090 jaa. post-apocalyptiseen tulevaisuuteen perustuvat kauhusarja, jonka on kuvittanut Yoshitaka Amano. Sarja on ilmestynyt vuodesta 1983. Kikuchi on yksi Japanin kuuluisimmista kauhukirjailijoista. Parinkymmenen vuoden aikana useita hänen teoksistaan on julkaistu kuunnelmana, mangana, taidekirjoina, sekä anime-elokuvina; Vampire Hunter D Demon City Shinjuku, vuonna 1985 ja Vampire Hunter D - Bloodlust, vuonna 2000.


title: Vampire Hunter D

text: Digital Manga Publishing julkaisee Hideyuki Kikuchin novelleja englanniksi käännettyinä. Novellisarjalle ei ole olemassa suomalaista käännöstä.


title: Vampire Hunter D

text: Vampyyrilordin purema tuomitsi Doris Langin kadotukseen: joko naisesta tulisi pimeyden kreivin vaimo tai hän muuttuisi yhdeksi kauhistuttavista epäkuolleista. Ihmisverta janoten hän joutuisi elämään ikuisesti kidutettuna. Naisen aika alkoi käydä vähiin ja epätoivo nosti päätään, kun hän näki yksinäisen ratsastajan lähestyvän kylää. Tulija oli D, vampyyrinmetsästäjä.


title: Vampire Hunter D

text: Vampire Hunter D: Bloolust seuraa mystisen vampyyrinmetsästäjän seikkauluja. Lyhyesti nimellä D tunnettu mies on itsekkin puoliksi vamppyyri, sillä hänen isänsä oli legendaarinen kreivi Dracula. Bloodlust sijoittuu kaukaiseen tulevaisuuteen. Vampyyrien asema pimeyden prinsseinä on vakavasti uhattuna. Armottomat vamppyyrien metsästäjät, kuten D, ovat harventaneet vampyyrien yhdyskuntaa kovalla kädellä. Meier Link on yksi sitkeimmistä vampyyreistä. Hän onnistuu yllättäen kaappaamaan rikkaan miehen suloisen tyttären tämän kotoa. Isä palkkaa D:n ja Markusin veljekset hakemaan tyttärensä takaisin. Verisen taistelun puhjettua herää kuitenkin epäilys, että tytär on saattanut paeta Meier Linkin luo aivan vapaaehtoisesti.


title: Vampire Hunter D

text: Suomeksi vain kolmiosaiseksi mangasarjaksi jäänytta sarjaa julkaisi Punainen Jättiläinen (sarja alkanut marraskuussa 2007). Englanniksi sarjaa julkaisee Digital Manga Publishing, DMP, tällä hetkellä osia on jo seitsemän. DMP'n kotisivut


title: Vampire Hunter D

text: Punainen jättiläinen


title: Kastamonun maakunta

text: Kastamonun maakunta on yksi Turkin 81 maakunnasta. Se sijaitsee pohjoisessa Turkissa Mustanmeren rannalla. Sen pinta-ala on 13 108 km². Vuoden 2015 lopussa arvioitu väkiluku oli 372 633.


Pohjois-Kyproksen turkkilaisen tasavallan vaakuna on suunniteltu esikuvanaan Kyproksen tasavallan vaakuna, mutta muun muassa vuosiluku 1960 korvattiin vuosiluvulla 1983, jolloin Pohjois-Kyproksen alueen oma hallinto perustettiin. Vaakunan yläosassa on lisäksi tähti ja kuunsirppi viitaten turkkilaisuuteen.


title: Jelena Tomašević

text: Jelena Tomašević (, s. 1. marraskuuta 1983 Kragujevac, Jugoslavia) on serbialainen poplaulaja. Hänet valittiin edustamaan Serbiaa euroviisuihin Belgradiin 2008 kappaleella "Oro".


title: Crazyhouse

text: Crazyhouse on shakkivariantti, jota pelataan kahden pelaajan välillä. Siinä käytetään samaa lautaa ja samoja nappuloita kuin normaalissa shakissa, mutta vastustajalta löydyt nappulat saa itselleen reserviin. Reservistä voi sitten omalla vuorollaan asettaa nappulan haluamalleen tyhjälle ruudulle, kuitenkaan sotilaita ei saa laittaa ensimmäiselle tai kahdeksannelle riville.


title: Crazyhouse

text: Peli päättyy, kuten normaalissakin shakissa, mattiin, pattiin, sovittuun tasapeliin tai aseman toistumiseen. Aseman toistumisessa otetaan huomioon myös reservissä olevat nappulat.


title: Crazyhouse

text: Nappuloiden arvona pidetään yleisesti seuraavaa:


title: Crazyhouse

text: Daamin ja tornin normaalia shakkia heikompi pistemäärä johtuu siitä, että loppupeliä ei esiinny Crazyhousessa, ja lauta on aina ruuhkainen nappuloista. Myös nappuloiden liikkuvuus on sama reservistä tiputtaessa, ja sotilaat ylentyvät helpommin.


title: Crazyhouse

text: Pelejä muistiin merkittäessä nappulan pudottamista tyhjälle ruudulle merkitään yleensä @-merkillä. Esimerkiksi 4. R@g5 tarkoittaa, että valkea pelaaja pudottaa neljännellä siirrollaan reservistään ratsun ruutuun g5.


title: Poncelet’n lause

text: Geometriassa Poncelet'n lause sanoo seuraavaa: Olkoon C ja D kaksi kartioleikkausta. Jos on mahdollista löytää annetulle "n">2 yksi "n"-kulmio, joka on C:n sisäänpiirretty ja D:n ympäripiirretty monikulmio, samanlaisia "n"-kulmioita voidaan löytää äärettömän monta.


title: Poncelet’n lause

text: Poncelet'n lause voidaan todistaa elliptisten käyrien avulla. Geometrisesti elliptinen käyrä tulee esittää C:n kaksoispeitteenä, jolla on neljä haaraumapistettä. (Huomaa, että C on isomorfinen projektiivisen suoran kanssa.) Vastaava haarauma otetaan yli niiden neljän C:n pisteen kautta, jossa kartioleikkaukset leikkaavat. Neljän pisteen olemassaolo seuraa Bézout'n lauseesta. Elliptistä käyrää voidaan myös ajatella D:n kaksoispeitteenä. Tässä tapauksessa haarauma otetaan yli neljän bitangentin pisteen kautta, jotka koskettaa käyrää.


title: Kääpiöpalmu

text: Kääpiöpalmu ("Chamaerops humilis") on palmukasveihin kuuluva pensasmainen kasvi. Se on sukunsa "Chamaerops" ainoa edustaja ja pohjoisimpana luontaisesti kasvava palmulaji.


title: Kääpiöpalmu

text: Kääpiöpalmu on pensasmaisesti kasvava laji, joka voi kuitenkin kasvaa jopa 4,5-metriseksi, mutta jotkut jäävät vain 1,5-metrisiksi. Kääpiöpalmun ulkonäkö vaihtelee huomattavasti. Toiset kasvattavat monia juuriversoja ja saattavat levitä tuuheina peräti 4,5 metrin levyisinä pensaina, kun taas jotkut yksilöt kasvavat korkeudeltaan ja leveydeltään vain hieman yli metriin.


title: Kääpiöpalmu

text: Lehtilapa on viuhkamainen. Pienet kirkkaankeltaiset kukat ovat yleensä piilossa lähellä runkoa lehtien takana. Syksyllä kääpiöpalmu kasvattaa pieniä halkaisijaltaan noin senttimetrin kokoisia luumarjoja, jotka ovat tummankeltaisia, ruskeita tai oransseja.


title: Kääpiöpalmu

text: Kääpiöpalmu on pohjoisin luonnonvaraisena kasvava palmulaji. Se on myös ainoa Manner-Euroopassa villinä kasvava palmulaji (Kreetan saarella kasvaa myös taatelipalmun sukuinen endeeminen laji "Phoenix theofrasti"). Kääpiöpalmun levinneisyysalue käsittää Välimeren alueen. Sitä kasvaa Marokon Atlasvuorilta Espanjaan, Ranskaan ja Turkkiin asti.


title: Kääpiöpalmu

text: Kääpiöpalmuja kasvaa vähäravinteisilla vuorenrinteillä ja kuivissa hiekka- tai kivikkomaastoissa aina tuhanteen metriin asti.


title: Kääpiöpalmu

text: Kasvi viihtyy parhaiten auringossa, vaikka puolivarjokaan ei ole haitaksi. Kääpiöpalmut kestävät erittäin hyvin kuivuutta, eivätkä ne välitä vettyneestä maaperästä . Talvisin se kestää jopa kymmenen asteen pakkasia ja pientä lumentuloa.


title: Kääpiöpalmu

text: Nuoria kääpiöpalmun lehtisilmuja ja tuoreita versoja käytetään vihanneksena. Lehdistä saatavasta vahvasta kuidusta voidaan valmistaa köysiä ja harjoja. Lisäksi Välimeren alueella kääpiöpalmuista on tehty pensasaitoja.


title: Vuokko Mattila

text: Vuokko Mattila (oik. "Mattila-Helminen", o.s. "Docktare"; s. 1942 Tornio) on suomalainen julkkis-parturi-kampaaja. Mattila perusti Helsinkiin ensimmäisen kampaamonsa 1968 ja viihtyi pitkään lehtien palstoilla. Nykyinen toimipaikka on lähellä eduskuntataloa, mistä osa asiakkaista tulee.


title: Vuokko Mattila

text: Mattila on näytellyt elokuvissa "Autotytöt", "Minkkiturkki" ja "Teerenpeliä".


title: Vuokko Mattila

text: Mattilan ensimmäinen puoliso oli Antti Mattila, toinen Tapani Helminen (k. 2006).


title: Tähtisarja – 30 suosikkia (Einin albumi)

text: Tähtisarja - 30 suosikkia on suomalaisen iskelmälaulaja Einin vuonna 2006 julkaistu tuplakokoelma-albumi. Kappalevalinnat painottuvat laulajattaren uran alkuvuosiin. Kokoelman lauluista seitsemän on suomalaista alkuperää.


text: Kokoelmalla on 27 Einin suosikkisävelmää vuosilta 1978–1985 sekä kolme sävelmää vuodelta 2005. CD 1:n viidestätoista kappaleesta kaksitoista on niin sanottuja käännösiskelmiä. Vastaavasti CD 2:n viidestätoista kappaleesta niitä on yksitoista. Kokoelman avausraita on Irina Milanin suomeksi sanoittama käännösiskelmä "Yes Sir, alkaa polttaa", jolla Eini teki läpimurron kahdeksantoistavuotiaana. CD 1:llä on suomenkieliset versiot myös muun muassa hiteistä "Xanadu" sekä "Manuel Goodbye" eli "Tavataanko taas". "Nousen kanssas aurinkoon" on Einin duetto Markku Aron kanssa.


text: CD 2:n avausraita "Kun kosket mua" on Turkka Malin suomentama versio Gloria Estefanin hitistä "Regresa a mi", ja se on yksi kokoelman kolmesta vuonna 2005 tallennetuista kappaleista. Madonnan läpimurtohitti "Like a Virgin" on saanut Raul Reimanin käsittelyssä suomenkielisen nimen "Olen neitsyt". Levyllä on myös Einin tulkinta Toivo Kärjen ja Reino Helismaan tangosta "Täysikuu". "Kesä ja yö" on alun perin elokuvasta "Uuno Turhapuro armeijan leivissä", jossa Eini cameo-roolissaan esittää sen herraseurueelle ravintolan kabinetissa. 30 suosikkia -kokoelmalla kappaleesta on vuoden 2005 uudistettu versio.


title: Risto Helin

text: Risto Leo Helin (18. heinäkuuta 1944 Helsinki – 14. joulukuuta 2018 Helsinki) oli suomalainen meikkitaiteilija ja kampaaja, joka teki 1960-luvun keskivaiheilta 1980-luvun puoleenväliin ulottuneen näyttävän kansainvälisen uran. Hänen työnantajiaan olivat L’Oréal, Revlon ja Lancôme ja asiakkaitaan muiden muassa Elizabeth Taylor, Natalie Wood, Zsa Zsa Gábor ja Juliette Gréco. Alun perin Helin työskenteli balettitanssijana Suomen Kansallisoopperassa.


title: Risto Helin

text: Helsingin Kruununhaassa varttunut Risto Helin pääsi 12-vuotiaana oopperan balettikouluun ja sai 16-vuotiaana stipendin opintoihin Lontoon Royal Ballet Schooliin. Hän pääsi tanssijaksi Suomen Kansallisoopperan balettiin, mutta kiinnostui oopperan naamioijien Aarne Kuokkasen ja Pentti Taivaisen työskentelystä. Helin hakeutui myös oppilaaksi Terttu M. Laakson kampaamoon ja perusti oman kampaamon Helsinkiin jo ennen varusmiespalvelukseen menoaan.


title: Risto Helin

text: Armeijan jälkeen Helin lähti ulkomaille ja työskenteli muun muassa Lontoossa Vidal Sassoonilla ja Pariisissa L’Oréalilla. Vuonna 1967 hän lähti Meksikoon, jossa hänestä tuli seurapiirien suosikkikampaaja. Kanadan Quebecissä hän johti 23 kampaamon ketjua. Helin työskenteli myös Hollywoodissa ja Japanissa.


title: Risto Helin

text: 1980-luvun keskivaiheilla Helin palasi Helsinkiin, perusti Töölön Eteläiselle Hesperiankadulle oman salonkinsa ja peri Elsa Arennolta Miss Suomi -kilpailujen vakiokampaajan työt. Helsingissä hänen asiakkaisiinsa kuuluivat Eeva Ahtisaari ja Hannele Lauri. Helin myi liikkeensä vuonna 2014 tarkoituksenaan jäädä eläkkeelle, mutta palasi pian samaan työhön toisessa töölöläiskampaamossa. Hän kuoli joulukuussa 2018 usean aivoinfarktin seurauksena.


title: Risto Helin

text: Helin toimi puheenjohtajana Haute Coiffure Françaisen Suomen osastossa, jonka Pariisissa vuonna 1995 järjestämästä Suomorsiamet-hiusnäytöksestä tuli suuri menestys.


title: Hitit (Eini)

text: Hitit on suomalaisen iskelmälaulaja Einin vuonna 2002 julkaistu kokoelma-albumi. Levy sisältää Einin menestyssävelmiä uudelleen levytettyinä versioina. Kokoelman seitsemästätoista laulusta viisi on suomalaista alkuperää. Tunnin mittaisen hittikokoelman laulut poikkeavat kestoltaan jonkin verran alkuperäisversioista.


title: Hitit (Eini)

text: Kokoelman avausraita on Irina Milanin suomeksi sanoittama käännösiskelmä ”Yes Sir, alkaa polttaa”, jolla Eini teki läpimurron 18-vuotiaana. Levyllä on myös suomenkieliset versiot hiteistä ”Xanadu” sekä ”Manuel Goodbye” eli ”Tavataanko taas”. Tyypillisestä iskelmälyriikasta poikkeaa käännösiskelmä ”Me kaksi matkalla Tukholmaan”, joka kertoo Ruotsiin matkaavien suomalaissiirtolaisten tunnoista Suomen harmaiden rantojen jäädessä horisontin taakse. Levyllä on myös Einin tulkinta Toivo Kärjen ja Reino Helismaan klassikosta ”Täysikuu”. ”Kesä ja yö” on alun perin elokuvasta "Uuno Turhapuro armeijan leivissä", jossa Eini cameo-roolissaan esittää sen herraseurueelle ravintolan kabinetissa. Madonnan läpimurtohitti ”Like a Virgin” on sanoittaja Raul Reimanin käsittelyssä saanut suomenkieliseksi nimekseen ”Olen neitsyt”.


title: Malin Baryard

text: Malin Birgitta Baryard-Johansson (s. 10. huhtikuuta 1975 Norrköping) on ruotsalainen esteratsastaja.


title: Malin Baryard

text: Baryard on saavuttanut esteratsastuksen joukkuekilpailusta olympiahopeaa Ateenassa vuonna 2004, MM-joukkuehopeaa Jerezissä vuonna 2002 ja EM-joukkuehopeaa Arnhemissä vuonna 2001.


title: Malin Baryard

text: Yksi hänen kuuluisimmista hevosistaan on H&M Butterfly Flip, kutsumanimeltään Flippan.


title: Itäisen Välimeren räjähdys

text: Itäisen Välimeren räjähdys on Kreikan ja Libyan välisellä itäisellä Välimeren alueella paikassa 34°P 21°I 6. kesäkuuta 2002 tapahtunut räjähdys, jonka voimaksi arvioidaan 26 kilotonnia. Räjähdys vastasi voimakkuudeltaan kaksinkertaista Hiroshiman pommin tehoa. Räjähdyksen aiheuttajaksi arvioidaan noin yhdeksän metrin läpimittaista pientä asteroidia. Asutulla alueella räjähdys olisi ollut tuhoisa.


title: Riyu Kosaka

text: Riyu Kosaka (, s. 17. tammikuuta 1985 Kanagawan prefektuuri) on japanilainen j-pop laulaja. Hän on Konamin tuottaja BeForU-popyhtyeessä.


title: Byrdin asema

text: Byrdin asema on Yhdysvaltain tutkimusasema Länsi-Antarktiksella noin 500 kilometriä rannikolta. Asema perustettiin pysyvästi vuonna 1957 ja sen sijaintia on muutettu vuosien mittaan.


title: Byrdin asema

text: Tutkimusasema on nimetty yhdysvaltalaisen lentäjän ja naparetkeilijän, kontra-amiraali Richard Byrdin mukaan. Nykyisin asema on käytössä vain kesäisin.


title: Byrdin asema

text: Suomalaissyntyinen Yhdysvaltain maavoimien majuri Antero Havola komensi vuodenvaihteessa 1960–1961 laivaston retkikuntaa, joka eteni jäätikköä pitkin Byrdin asemalta etelänavalle. Matkaa oli 1 300 kilometriä. Kyseessä oli Yhdysvaltain ensimmäinen ja kaikkiaan kuudes maaretkikunta etelänavalle.


title: Elsa Arento

text: Elsa Arento (o.s. "Kaartinen"; 25. toukokuuta 1915 Kurkijoki – 30. syyskuuta 2005 Helsinki) oli suomalainen kampaaja, jota pidettiin Suomen ensimmäisenä julkkiskampaajana.


title: Elsa Arento

text: Arento muutti vuonna 1933 Kemistä Helsinkiin ja perusti ensimmäisen kampaamonsa Kallioon vuonna 1938. Hän loi Helsinkiin kampaamoketjun, johon kuului useita liikkeitä. Arento voitti vuonna 1956 ensimmäisen kampaajien Suomen mestaruuden. Hän oli pitkään Miss Suomi -kisojen hovikampaaja, kirjoitti hiustenhoidosta "Eeva"-lehteen ja esiintyi hänestä kertoneessa tv-ohjelmassa "Kampaajien kuningatar". Arento työskenteli liikkeissään vuoteen 2002, jolloin hän luopui niistä. Liiketoiminta päättyi virallisesti 2005. Arento vaikutti myös Suomen hiusyrittäjät ry:ssä ja sai vuonna 2000 Suomen Yrittäjien suurristin.


title: Elsa Arento

text: Arennon puoliso oli Väinö Arento (k. 1985).


title: Ram Dass

text: Baba Ram Dass, alkuperäiseltä nimeltään Richard Alpert (s. 6. huhtikuuta 1931) on yhdysvaltalainen henkinen opettaja. Hänellä oli alun alkaen paikka psykologian professorina Harvardissa; hän ystävystyi ja aloitti yhteistyön kuuluisan psykedeelien puolestapuhuja Timothy Learyn kanssa, ja molemmat erotettiin yliopistosta vuonna 1963.


title: Ram Dass

text: Massachusettsissa syntynyt Richard Alpert lähti Intiaan vuonna 1967. Hän sai opetusta Bhagavan Dasilta ja Neem Karoli Babasta ennen paluutaan Yhdysvaltoihin vuonna 1969.


title: Ram Dass

text: Ram Dass levitti Intiassa saamaansa idän henkistä oppia länteen ja julkaisi alan klassikkoteoksen "Be Here Now" vuonna 1971. Hän luonnehtii itseään biseksuaaliksi.


title: Sonic Advance 3

text: Sonic Advance 3 on Segan tekemä 2D-tasoloikkapeli, joka julkaistiin Game Boy Advancelle vuonna 2004. Peli on jatkoa vuonna 2002 julkaistulle Sonic Advance 2 pelille. Tässä pelissä ei ole enää edeltäjien tapaan Chao Gardenia.


title: Sonic Advance 3

text: Joskus ennen Sonic Advance 3:n tapahtumia, Dr. Eggman on rakentamassa häntä palvelevaa robottia joka käyttää osia Emerlistä, nimetty Gemerliksi, suunniteltu olemaan uskollinen, Emerlin kuuliainen kopio. Hän voi oppia uusia hyökkäyksiä ja yhdistää itseään saumattomasti ihan minkä tahansa mekaanisen laitteen kanssa. Eggman tekee sille testin Chaos Controlilla kunnes se menee pieleen, Sonic on erotettu Knucklesista, Amysta ja Creamista ja ainoastaan Tails on jäänyt Sonicin luo. Kaksikko lähtee etsimään heidän ystäviään ja ongelman lähdettä (joka on Chaos Emeraldien erottaminen). Mutta kuten aina, Eggman valmistaa kaikenlaisia omia robotteja ja laitteita ja yrittää kukistaa Sonicin lopullisesti.


title: Sonic Advance 3

text: Huono loppu:(ilman kaikkia Chaos Emeraldeja)Sonicin päihitettyä loppuvastuksen, Eggman ja Gemerl on päihitetty ja he yrittävät paeta, samalla Eggman lupaa kostoa. Sankarit ajavat Eggmanin alas temppelin reunalle ja aiheuttavat Eggmanille tappavan tilanteen. Gemerl jää ja katsoo sankareita ikään kuin uhkailisi heitä, sitten Gemerl hyppää reunalta seuratakseen pomoansa. Rauha on viimeinkin palannut maailmaan. Sitten peli päättyy siihen kun Omochao ottaa koko sankareiden porukasta kuvan.(Sitten lopputekstit alkavat vieriä ja sen jälkeen pelaajaa muistutetaan keräämään kaikki 7 Chaos Emeraldia).


title: Sonic Advance 3

text: Hyvä loppu:(kun on kerännyt kaikki 7 Chaos Emeraldia)Päihitettyään loppuvastuksen, Eggman ja Gemerl on päihitetty ja he yrittävät paeta, samalla Eggman lupaa kostoa. Kuitenkin, Gemerl lopettaa juoksemisen ja hyökkää Sonicin kimppuun, Sonicin täytyy levittäytyä saadakseen Chaos Emeraldit. Kun Gemerl yhtäkkiä näkee ne 7 Chaos Emeraldia, paha koodi aiheuttaa Emerlille toimintahäiriöitä, ja Gemerl käyttää Chaos Emeraldeja muuttuakseen orbin-muotoiseksi robotiksi. Sitten Gemerl nappaa Eggmanin ja heittää hänet Sonicia päin ennen kuin tämä pakenee ulkoavaruuteen. Sen jälkeen Sonic käyttää kaikkien Emeraldien voimaa ja sen jälkeen hänestä tulee Super Sonic ja Dr. Eggmanin avulla hän saa päihitettyä Gemerlin. Lopulta Tails löytää Gemerlin rikkinäisen vartalon rannalta ja ryhtyy sen jälkeen korjaamaan koko robotin. Peli päättyy siihen kun Tailsin korjaama uusi Gemerl leikkii Creamin kanssa hänen äitinsä, Vanillan talolla.